
הכנסת העשרים
מושב שלישי
<פרוטוקול מס' 735>
מישיבת ועדת הכספים
יום שלישי, כ"ו בסיון התשע"ז (20 ביוני 2017), שעה 10:00
<סדר היום:>
<הצעת חוק הפיקוח על שירותים פיננסיים (שירותים פיננסיים מוסדרים) (תיקון) (שירותי פיקדון ואשראי בלא ריבית), התשע"ז-2016>
נכחו:
<חברי הוועדה:> 
משה גפני – היו"ר
יצחק וקנין

אחמד טיבי

מיקי לוי

מיקי רוזנטל
חברי הכנסת:
דב חנין

חיים ילין
<מוזמנים:> 
	יו"ר הוועדה לבחינת נושא הגמ"חים, משרד האוצר
	–
	יואל בריס

	יועץ משפטי, רשות שוק ההון ביטוח וחיסכון, משרד האוצר
	–
	ברוך לוברט

	עו"ד ברשות שוק ההון, משרד האוצר 
	–
	ירון  אבני 

	עו"ד לשכה משפטית, משרד האוצר 
	–
	אייל בן ישעיה

	עו"ד במחלקה המשפטית, משרד האוצר 
	–
	ברוך לוברט

	מנהל תחום-מח' פנסיה ושירותים פיננסים-שוק ההון, משרד האוצר 
	–
	בוריס פבלוב

	עו"ד-מח' יעוץ וחקיקה, משרד המשפטים 
	–
	סופי שרית פלבר

	עו"ד-רשות התאגידים, משרד המשפטים 
	–
	יפית בבילה שמר

	עו"ד-מח' יעוץ וחקיקה, משרד המשפטים 
	–
	לימור תוסייה כהן

	עו"ד, הרשות לאיסור הלבנת הון 
	–
	היבה ריזק

	מתמחה, הרשות לאיסור הלבנת הון 
	–
	אלינור זילברמן

	מנהלת יחידת הרישוי בפיקוח על הבנקים, בנק ישראל 
	–
	סימה שפיצר

	כלכלנית ביחידת הרישוי בפיקוח על הבנקים, בנק ישראל 
	–
	נטע רוט רווה

	סגנית היועמ"ש, בנק ישראל 
	–
	אורנה רות ואגו

	מנהל כספים, לשכת רואי החשבון בישראל 
	–
	צביקה זאבי

	עמית, המכון החרדי לחקר מדיניות
	–
	יצחק פינדרוס

	מנהל עמותה, איחוד הגמ"חים
	–
	מאיר דמן

	מזכיר, איחוד הגמ"חים
	–
	יוסף שימל

	רו"ח, איחוד הגמ"חים
	–
	יצחק יהודה אנגלנדר

	יור הנהלה, הגמ"ח לבית בישראל
	–
	יוסף קריינדלר

	מנכ"ל הגמ"ח לבית בישראל 
	–
	משה מונטג

	יועץ משפטי, הגמ"ח לבית בישראל 
	–
	יובל שלהבת

	מרצה, אוניברסיטת תל אביב
	–
	יורם  מרגליות

	יועצת לענייני חקיקה, התאחדות התעשיינים 
	–
	רעות קינן


<ייעוץ משפטי: >
שגית אפיק
שלומית ארליך
<מנהל/ת הוועדה:>
טמיר כהן
<רישום פרלמנטרי:>
הילה מליחי
<הצעת חוק הפיקוח על שירותים פיננסיים (שירותים פיננסיים מוסדרים) (תיקון) (שירותי פיקדון ואשראי בלא ריבית), התשע"ז-2016,  מ/1090>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים בנושא הצעת חוק הפיקוח על שירותים פיננסיים (שירותים פיננסיים מוסדרים) (תיקון) (שירותי פיקדון ואשראי בלא ריבית), התשע"ז-2016. אנחנו ממשיכים בחוק בסעיף 2, אבל לפני כן, אם יש למישהו מה להעיר בעקבות הישיבה הקודמת, או בכלל, אז אפשר לעשות את זה בתחילת הישיבה. אני ממשיך בסעיף 2. יואל, יש לך משהו?
<יואל בריס:>
העדכון היחיד הוא שקבענו יחד עם נציגי הגמ"חים שתי ישיבות מרתוניות, אחת ליום שני הבא, ואחת ליום ראשון שאחריו, בתקווה שבשתי הישיבות האלה נסיים את כל - - -
<היו"ר משה גפני:>
ביום רביעי הבא אני ממשיך את הישיבה.
<יואל בריס:>
זה יהיה לפני שאגיע חזרה לשר האוצר.
<היו"ר משה גפני:>
אני רוצה לגמור את החוק בתום המושב הזה. נתן לי שנתיים אבי ליכט. אני רוצה לגמור את זה, אני רוצה לסיים את החוק. אני רוצה לסיים גם נגיע למסקנה שאי-אפשר לחוקק חוק, אז נדע את הסיבות.
<יואל בריס:>
אני בדעה שיהיה לנו חוק לסיים, אבל החוק שיהיה לנו לסיים יהיה שונה במובנים משמעותיים מהחוק שאישרה הממשלה.
<היו"ר משה גפני:>
כמו שאנחנו נוהגים תמיד.
<יואל בריס:>
ההנחיה היחידה שיש לי כרגע כפקיד זו החלטת הממשלה. ולכן אנחנו נציג את עמדת הממשלה כפי שהיא אושרה. בהמשך, אחרי שיהיו לנו את כל האישורים ושר האוצר והיועץ המשפטי לממשלה יאשרו לנו את מה שיאשרו, יהיה לנו - - -
<היו"ר משה גפני:>
כל זה לא רלוונטי מבחינת הוועדה. זה לא רלוונטי בגלל שהתפקיד שלנו הוא לקבל את הצעת החוק הממשלתית ולשנות אותה באופן כזה שכולם יהיו מרוצים. אגב, במקרה הספציפי הזה, בניגוד למקרים אחרים, הממשלה מעוניינת בזה. היא מעוניינת להגיע להסכמה. הם דיברו איתי.
<יואל בריס:>
ברור. אם לא היו מעוניינים להגיע להסכמה, לא היינו מקדישים שעות מרובות מאוד למאמץ הזה. הוא עדיין – כמו בהרבה דברים לא צלח. 
<היו"ר משה גפני:>
סעיף 2 בבקשה. מישהו מהגמ"חים רוצה להעיר משהו? לא, סעיף 2.
<ברוך לוברט:>
"2.
תיקון סעיף 3 –
בסעיף 3 לחוק העיקרי – 
(1)
אחרי פסקה (1) יבוא:

"(1א)
הגברת הנגישות לשירותים פיננסיים;

(1ב)
הגברת שקיפות המידע ונגישות המידע ללקוחות של נותני שירותים פיננסיים".

אני אסביר. סעיף 2 מתקן את סעיף 3 לחוק העיקרי, שקובע מהם השיקולים שעל המפקח לשקול בביצוע התפקידים שלו, בהפעלת הסמכויות שלו. אנחנו מבקשים להוסיף שתי תכליות נוספות – אחת, הנושא של הגברת הנגישות, והשנייה, השקיפות והנגישות של המידע ללקוחות. 

<יואל בריס:>
זה באותו עניין. אלו שלוש המטרות שנוספות.
<ברוך לוברט:>
"(2)
אחרי פסקה (5) יבוא:

"(6)
לעניין מתן שירותי פיקדון ואשראי בלא ריבית כאמור בפרק ג'1 – קידום מטרות חברתיות ועזרה הדדית"".
זו תכלית שהיא ספציפית לנושא שאנחנו מדברים עליו, שאנחנו רואים חשיבות שהמפקח ייקח בחשבון, במסגרת השיקולים של הפיקוח את הנושא החברתי ואת הנושא של עזרה הדדית.
<היו"ר משה גפני:>
מה זה הגברת הנגישות והגברת השקיפות? מה זה בא להוסיף?
<יואל בריס:>
הגברת הנגישות – אתמול, בכנס אלי הורביץ היה דיון מה מספר האנשים בישראל שאין להם חשבון בנק. יש אנשים שאין להם חשבון בנק. אם אין להם חשבון בנק, יש הרבה שירותים שהם לא יכולים לקבל, למשל שירותים של מתן פיקדונות וקבלת אשראי. הגמ"חים, בין שאר התכליות, המדיניות, שאנחנו רואים, ישמשו גם אנשים שאין להם גישה לבנק מסיבה כזו או אחרת, אבל יהיה להם את הגמ"ח שכן יוכל לתת להם שירותים, גם אם הבנק אינו נגיש להם, אם מסיבות הלכתיות, ואם מסיבות אחרות.
<היו"ר משה גפני:>
ומה זה הגברת שקיפות המידע?

<יואל בריס:>
זו תכלית כללית יותר, שמי שנזקקים לשירותים פיננסיים, שיהיה להם מידע מלא על השירות שהם מקבלים. זו התכלית הצרכנית.
<שגית אפיק:>
שתי שאלות. אנחנו חותרים להפריד את החקיקה של הגמ"חים מתוך חוק הפיקוח על השירותים הפיננסיים. השאלה אם יתר המטרות שמופיעות כרגע בסעיף 3 רלוונטיות לגמ"חים, ואם יש מטרות אחרות שאנחנו היינו רוצים לייחד ביחס לגמ"חים, או שאתם חושבים שרק השתיים האלה שהוספתם להצעת החוק?
<יואל בריס:>
שלוש.

<ברוך לוברט:>
יש שם דברים שהם בטוח לא רלוונטיים.

<שגית אפיק:>
בואו נתחיל לגבי המטרות שנמצאות בחוק כרגע. 
<יואל בריס:>
למשל עידוד חדשנות טכנולוגית, זה כנראה לא הגמ"ח.

<שגית אפיק:>
קידום תחרות וקידום השירותים הפיננסיים?

<יואל בריס:>
בוודאי שכן. אנחנו רוצים שהגמ"חים ייתנו "פייט" – סליחה על הביטוי הלועזי – לבנקים. בוודאי. 
<יצחק וקנין (ש"ס):>
איך הם ייתנו "פייט" לבנקים? הבנק, אם הוא לא לוקח ריבית, הוא לא - - -
<שגית אפיק:>
הוא לא לוקח ריבית.

<היו"ר משה גפני:>
איך יש פה "פייט"?

<יואל בריס:>
מבחינת האשראי, בוודאי שכן. בצד הפיקדונות - - -

<היו"ר משה גפני:>
אבל הוא לא לוקח ריבית, איך הוא מתמודד בכלל עם הבנקים? מה זה רלוונטי?
<יואל בריס:>
עוד פעם, נחזור - - -

<היו"ר משה גפני:>
לא, אל תחזור, רק הסעיף הזה. אני לא בעד תחרות. 

<יואל בריס:>
דיברת על חנות נעליים בצפון תל אביב. אדם רוצה להרחיב את החנות, או לקנות מכשור חדש לחנות שלו. יש לו שתי אפשרויות – הוא הולך לבנק, רואה מה התנאים שם, הולך לגמ"ח, רואה - - -
<היו"ר משה גפני:>
הגמ"ח לא ייתן לו. 

<יואל בריס:>
הוא לא ייתן לעסק, הוא ייתן רק - - -

<היו"ר משה גפני:>
לא, הוא לא ייתן לו הלוואה. נותנים הלוואה לאלה שנמצאים במצוקה, לא למי שקונה נעליים בתל אביב.
<יואל בריס:>
הגמ"חים נותנים גם להקמת - - -
<היו"ר משה גפני:>
לא, הגמ"חים לא נותנים. המטרה שלהם היא לתת למי שנמצא במצוקה. הוא לא הולך לתחרות עם בנק. אם הוא נותן, אז הוא חשב שהוא נזקק והתברר לו שלא. המטרה של הגמ"ח היא לתת למי שנמצא במצוקה, לא למי שהולך לכיכר המדינה וקונה נעליים.
<יואל בריס:>
מי שמחתן את הילד יכול לקבל הלוואה. 
<היו"ר משה גפני:>
בסדר, בגלל שהוא נמצא במצוקה. יואל, אתה מכיר את זה. אם הוא מחתן ילד, הוא נמצא במצוקה כלכלית. אדם עשיר שמחתן ילד לא הולך לגמ"ח. מי שהולך לגמ"ח הם אנשי מעמד הביניים ומטה. הוא מחתן ילד, הוא נמצא במצוקה כלכלית, הוא לוקח הלוואה בלי ריבית. 
<יצחק וקנין (ש"ס):>
זה לא השוק האפור, שנותן הלוואות עם ריביות רצחניות ואחרי זה אתה מוצא את עצמך - - -
<היו"ר משה גפני:>
בדיוק. אבל הגמ"ח לא מתמודד. אני בעד תחרות. הלוואי, בכל הנושאים האחרים. זה לא פרק של תחרות בכלל. הוא גם לא רוצה להתמודד עם הבנק. הוא לא ייתן הלוואה למי שלוקח הלוואה בבנק, והוא איש עשיר, או שהוא ממעמד הביניים ומעלה. הוא לא ייתן לו הלוואה. הגמ"ח מוגבל במתן ההלוואות, אין לו כסף שלא נגמר.
<יואל בריס:>
ממה שאנחנו יודעים – הגמ"חים יוכלו להעיד – הגמ"חים בוודאי נותנים לאדם שרוצה להקים או לקדם עסק.
<היו"ר משה גפני:>
בבקשה, מי מהגמ"חים רוצה להגיב על הסעיף הזה?

<אורנה ואגו:>
אורנה ואגו מבנק ישראל. אנחנו כותבים חוק עכשיו לא רק לגמ"חים שיושבים פה. 

<יצחק וקנין (ש"ס):>
אם את תיתני לי דוגמה של גמ"חים של השוק האפור, אני מוכן ללכת, אלו הגמ"חים הכי טובים שיש היום. השוק האפור.

<היו"ר משה גפני:>
דווקא פה יושבים הגמ"חים החזקים.
<אורנה ואגו:>
למיטב ידיעתי, האגודה הישראלית למתן הלוואות ללא ריבית לא בודקת אם מישהו ממש במצוקה.
<היו"ר משה גפני:>
מי זו האגודה הישראלית?

<אורנה ואגו:>
זו אגודה שפועלת יפה כבר שנים בירושלים.

<יואל בריס:>
היא לא מקבלת פיקדונות, אבל יש לה דיון אם להפוך לגמ"ח או לאגודה. 

<היו"ר משה גפני:>
מי זו האגודה? אני לא מכיר.

<יואל בריס:>
נפגשנו אתם. המנכ"ל שלהם היום הוא שגיא בלשה.
<קריאה:>
אבל הם לא כלולים בחוק. 

<יואל בריס:>
הם לא כלולים בחוק הזה. כרגע הם לא מקבלים פיקדונות.

<היו"ר משה גפני:>
תשאלי אותו.

<שגית אפיק:>
הוא ענה, שזה לא נכנס לחוק הזה כיוון שהם לא גמ"חים.
<יואל בריס:>
הם היום לא מקבלים פיקדונות.
<היו"ר משה גפני:>
אז הם לא בחוק הזה. 

<יואל בריס:>
כי אין להם אפשרות.

<קריאה:>
הם לא מקבלים פיקדונות כי זה אסור בחוק.

<היו"ר משה גפני:>
אורנה, העלית את הנושא של אגודות האשראי, טוענים פה המשפטנים שזה לא כאן, זה בחוק אחר.
<אורנה ואגו:>
זה לא כאן. הם לא מקבלים היום פיקדונות, אבל הם גמ"ח.
<שגית אפיק:>
אבל אגודות אשראי לא מוסדר - - -

<היו"ר משה גפני:>
גמ"ח לא הופך אותם להיות חלק מהחוק.
<אורנה ואגו:>
לא, אם הם ירצו לקבל פיקדונות – בסדר, אני נתתי את זה כדוגמה, זה גוף אחר. אבל - - -
<קריאה:>
אבל אורנה - - -

<היו"ר משה גפני:>
לא, לא, לא, לא נגיע לשום מקום. אני תיכף אתן לך להגיב. אנחנו מדברים על גמ"חים שלא לוקחים ריבית ומקבלים פיקדונות. אם הם לא היו מקבלים פיקדונות, הם לא כאן, הם לא בחוק הזה. אני לא יודע בכלל באיזה חוק, אם הם לא מקבלים פיקדונות, למה המחוקק צריך בכלל להתערב, אבל נניח לעניין הזה. הגמ"ח במהותו הוא גוף שנותן הלוואה בלא ריבית לנזקקים. זה גמ"ח. את תראי את זה בכל גמ"ח, זו המטרה. אנחנו מדברים רק על המקרים האלה – זה לא משנה אם זה גמ"ח גדול או קטן, חזק או חלש. זה לא רלוונטי. למה צריך להכניס אותו לתחרות? בבקשה, תגיד אתה.
<יובל שלהבת:>
יובל שלהבת, משרד יגאל ארנון, בקשר לגמ"ח המרכזי. אנחנו חושבים שהמונח תחרות הוא לא רלוונטי לגמ"חים. אנחנו לא חושבים שהגמ"חים קיימים כדי לתת תחרות לבנקים, והם לא צריכים להיבחן באספקלריה כזאת, זה לא צריך להיות השיקול למתן רישיון או לא, אם הם כן יהוו תחרות, אם הם לא יהוו תחרות. המטרות האחרות שהוזכרו כן רלוונטיות, אבל המטרה הזאת לא.
<היו"ר משה גפני:>
אוקיי, תעברי על מה שיש בחוק הרגיל.
<יובל שלהבת:>
אני יכול לשאול שאלה? לא קפצנו מהר מדי לסעיף 2 ודילגנו על סעיף 1 של ההגדרות?
<היו"ר משה גפני:>
לא דילגנו, עברנו את זה. אנחנו לא מקריאים את זה, זה משהו אחר. אנחנו צריכים להביא הגדרות אחרות. זה היה בישיבה הקודמת. 
<קריאה:>
כן, אבל יש - - -

<היו"ר משה גפני:>
אם אתם רוצים דווקא להכניס דברים שאני לא רוצה להכניס אותם, אני יכול להביא לכם עוד חוקים, נדון בעוד הרבה דברים. זה לא נמצא בחוק, הם צריכים להביא הגדרות אחרות ואז נדון עליהן.
<יובל שלהבת:>
עכשיו זה ברור. 
<היו"ר משה גפני:>
אמרתי את זה בישיבה הקודמת.

<שגית אפיק:>
בואו נעבור על סעיף 3. יצירת סביבה אמינה, בטוחה ויציבה למתן שירותים פיננסיים – זה לא יהיה נותני שירותים פיננסיים, זה יהיה בידי גמ"חים – הפועלת בהתאם לכל דין. מקובל על כולם שזה צריך להיכנס, נכון? הגברת הנגישות לשירותים פיננסיים – גם מקובל על כולם שצריך להיכנס. הגברת שקיפות המידע ונגישות המידע ללקוחות של נותני – זה יהיה של גמ"חים, גם מקובל על כולם. קידום התחרות – יש מחלוקת. 
<היו"ר משה גפני:>
אני לא מסכים. לא מסכים. אני חושב שגמ"ח לא קם כדי להתחרות עם בנקים.
<יואל בריס:>
אני חולק על אדוני, אבל זה לא עד כדי כך עקרוני. 
<היו"ר משה גפני:>
בסדר. 

<יואל בריס:>
זה מועיל לגמ"חים - - -

<היו"ר משה גפני:>
יואל, זה גם מציג ציבורית את הגמ"חים באור לא נכון. הגמ"ח לא קם כדי להוות תחרות. אני לא אתן תרומה לגמ"ח שמנהל תחרות עם בנק. 
<יצחק וקנין (ש"ס):>
רבי משה, אני רוצה להסביר איך אני רואה את זה את זה כמחוקק. אני אספר לך משהו. אלי מתקשר הבנק בכל שבועיים – בוא קח הלוואה. יש פקיד שאחראי לדבר הזה. בוא קח. בוא קח הלוואה. אני לא לוקח הלוואות, לא רוצה לשלם ריבית. מתקשר אלי הפקיד ואומר לי. הגמ"ח לא עושה את זה. הגמ"ח לא רודף אחרי אף אחד, באים אליו. למה? כי לבנק יש מטרה – איך אמרו הגששים? לבנק, פינטו, לבנק. שם תקבל ריבית, זאת המציאות של הבנק – הבנק חי מהריביות שהוא לוקח.
<יואל בריס:>
אני מסכים אתך. 
<מיקי רוזנטל (המחנה הציוני):>
השאלה היא אם אתם באמת רואים בגמ"חים מוסד שיתחרה בבנקים? התכוונת לזה ברצינות? זו לא שאלה צינית.
<יואל בריס:>
אני אענה מה שאני עונה לגבי הרבה מהגופים האלה. מדובר בזבוב שעוקץ את הפיל. הבנק היום כמונופול, כקבוצה שיש לה שליטה על התחום, לא צריך לדאוג משום דבר. אם יש קבוצה אחרת של גמ"חים שנותנים אשראי ללא ריבית לקבוצת אוכלוסייה גדולה, שהיום המצב הכלכלי שלה משתפר,ואנחנו יכולים לקוות שעל פני תקופה המצב הכלכלי שלה ישתפר עוד יותר, והבנקים יראו בהם לקוחות אטרקטיביים – במקום להגיע לבנק, יש לו שכבה של פעילות שהוא עושה בלי הבנק. אני מדבר על המקרו. חוץ מזה שאנחנו רוצים לדאוג לקופות הגמ"חים כי הן טובות לאוכלוסייה שהן משרתות וכולי. אני רואה בזה ברכה גם מהבחינה שהבנק חושב ואומר אני צריך להיות יותר אטרקטיבי, אני לא יכול להציע את הריביות האלה, אני לא יכול להציע תנאים כאלה. אני צריך לחשוב למול החלופה הזאת איך אני הופך את זה - - -
<יצחק וקנין (ש"ס):>
אתה יודע מה מפליא אותי? אני אומר לך את זה במלוא הכנות. אתם כאוצר, כמשרד המשפטים, כבנק ישראל, לא שמעתי אתכם ולו פעם אחת בבית הזה כשאתם באים לפה ומביאים חוק נגד כל ההלוואות בריבית של השוק האפור. לא שמעתי שאתם עושים את זה. אני אומר לך, פה צריך. למה אתם לא מטפלים במסה הגדולה הזאת של אנשים שבכל שבוע אנחנו יודעים מה קורה במסגרות האלה.
<יואל בריס:>
הוועדה שזכיתי לעמוד בראשה, הדבר הראשון שהיא עשתה, זה גם הדבר הראשון שנכנס לתוקף בתחילת חודש זה – ב-1 ביוני, לפני כ-20 יום – היה החובה לקבל רישיון למי שעוסקים באשראי. 
<יצחק וקנין (ש"ס):>
אתה יודע כמה עבריינים מתעסקים עם הדבר הזה? מי מטפל בהם? מי מטפל בהם?
<יואל בריס:>
אז עכשיו יש להם חובת רישוי.

<יצחק וקנין (ש"ס):>
יום-יום הורגים אנשים כי הם לא שילמו את מה שהתחייבו.

<יואל בריס:>
זה דבר שוודאי טיפלנו בו. זה לא החוק הזה, אבל זה משהו שבוודאי טיפלנו בו.
<שגית אפיק:>
קידום התחרות – היושב-ראש אומר לא. 

<היו"ר משה גפני:>
כן, והוא אומר שזה לא הכי חשוב אצלו. בסדר, להוציא את זה. 

<שגית אפיק:>
אחר-כך יש עידוד חדשנות, מקובל על כולם שיהיה.
<ברוך לוברט:>
רק הערה אחת, אם אפשר. המשמעות של ביטול השיקול – אני אסביר –  זה אומר שלמפקח יהיה אסור לשקול את השיקול הזה. אני מזכיר, הסעיף עצמו מדבר על שיקולים שהמפקח - - - 

<שגית אפיק:>
למה? בין השאר, זאת אומרת, יהיה לכם שיקול דעת. 

<יואל בריס:>
זה לא יכוון אותו.

<שגית אפיק:>
זה לא יהיה קריטריון.
<היו"ר משה גפני:>
אני לא הבנתי. מה יהיה למפקח? מה הבעיה?
<ברוך לוברט:>
הסעיף הזה בסופו של דבר נותן הכוונה למפקח במגוון שיקולים.

<היו"ר משה גפני:>
בסדר, שישקול.

<ברוך לוברט:>
זה לא בהכרח שהוא צריך לשקול את כל השיקולים - - -

<היו"ר משה גפני:>
את השיקול הזה שלא ישקול.

<ברוך לוברט:>
- -  או בכל מצב. הביטול – ודאי כשזה הופיע, ואנחנו מבטלים את הסעיף, המשמעות היא - - -

<היו"ר משה גפני:>
אני לא אתרום לגמ"ח שהולך לתחרות עם בנק. אני לא אתרום לו.

<ברוך לוברט:>
בסדר, אני רק אומר מה המשמעות.

<יואל בריס:>
זו לא המטרה שלו, זו המטרה שלי, הרגולטור. 

<היו"ר משה גפני:>
גם הרגולטור לא – התחרות עם הבנק? זה לא גמ"ח. כן, בבקשה.

<יוסף שימל:>
יוסי שימל מאיחוד הגמ"חים. בקשר לנקודה שנקראת שקיפות המידע ונגישות המידע. אני רק רוצה להדגיש שלא יחייבו את הגמ"חים עכשיו להקים אתר אינטרנט שכל אחד יוכל להיכנס לדעת כמה יש לו עכשיו בפיקדון, כמו בנקים. אנחנו לא בנויים לדבר הזה. צריך להיות ברור שלא לזה הכוונה במילים האלה.
<שגית אפיק:>
באיזה מילים, בשקיפות?

<יוסף שימל:>
הגברת שקיפות המידע ונגישות המידע ללקוחות של נותני שירותי פיננסיים. כיום, אדם שמפקיד כסף מקבל שטר הפקדה. אם הוא רוצה, הוא מגיע למזכירות ורואה מה שיש לו. שאני לא אצטרך להקים אתר כמו שלבנק יש, שאני אוכל להיכנס עם קוד ולראות מה יש לי, מה הפעולות, מה נכנס לי בהוראת קבע, מה יצא. אני רוצה שיהיה ברור שזה לא נכלל בתוך הדבר.
<יואל בריס:>
אני אשיב. הגמ"חים לא מנהלים חשבון עובר ושב, ולכן ברור שרמת השקיפות היא שונה. עם זאת, כן הייתי מצפה שאם מישהו מגיע ואומר איבדתי את הפתק ואני לא יודע מה הפיקדון שלי, תבהירו לי.
<היו"ר משה גפני:>
לזה הכוונה, ברור. 
<יואל בריס:>
או חלילה, אחרי פטירתו של אדם, אומרים אני יודע שאבא הפקיד, אני רק לא יודע כמה. אז הוא מגיע ואומרים לו.
<מיקי רוזנטל (המחנה הציוני):>
- - - זה דבר ברור לי. - - -

<היו"ר משה גפני:>
בסדר, תביא הצעה. מיקי רוזנטל יביא הצעה.

<מיקי רוזנטל (המחנה הציוני):>
שהשקיפות תהיה קיימת לגבי הפעולות - - -
<היו"ר משה גפני:>
צריך לנסח את זה. אתה צודק. אם תביא הצעה, אני אשמח מאוד. הלאה. 
<יצחק יהודה אנגלנדר:>
שלום, יהודה אנגלנדר מאיגוד הגמ"חים. היינו מבקשים שתתווסף מטרה נוספת. בגלל שאנחנו מדברים על משהו שהוא וולונטרי וסוציאלי, היינו מבקשים שתתווסף אמירה נוספת שאחת מהבדיקות והמטרות של החוק הזה היא עידוד וקידום הלוואות שהן חברתיות.
<היו"ר משה גפני:>
כתוב. כתוב – לעניין מתן שירותי פיקדון. בהצעת הממשלה. כאמור בפרק ג'1, קידום מטרות חברתיות ועזרה הדדית.

<יצחק יהודה אנגלנדר:>
לא, היינו רוצים את זה בחוק.

<שגית אפיק:>
אבל זה מופיע בחוק. זו מטרה 6 בחוק השירותים הפיננסיים. אנחנו עוברים מטרה-מטרה, תהיו אתנו, זה יהיה פשוט יותר. 
<היו"ר משה גפני:>
הממשלה שמה את זה בחוק.

<שגית אפיק:>
זה מופיע. אמרנו 3, קידום התחרות – יורד. עידוד חדשנות – יורד. המדיניות הכלכלית של הממשלה – האם זה רלוונטי לגמ"חים? כנראה שלא.

<יואל בריס:>
תמיד שמים את זה כדי לאפשר – נניח שהממשלה רוצה - - -
<היו"ר משה גפני:>
אם הממשלה בעניין, אני מתחיל להעלות חשדות. תמיד יש בעיות עם הממשלה. 

<יואל בריס:>
זה תמיד נמצא, בכל רגולטור. אני אתן דוגמה. אם הממשלה רוצה לקדם עסקים עצמאיים במגזר החרדי - - -
<היו"ר משה גפני:>
אבל המשיח לא הגיע, אז למה אתה אומר דברים תיאורטיים?

<יואל בריס:>
ואז היא תרצה - - -

<היו"ר משה גפני:>
אני לא מתנגד. 
<שגית אפיק:>
אז עידוד המדיניות הכלכלית של הממשלה נשאר.
<היו"ר משה גפני:>
אתם מתנגדים למדיניות הכלכלית של הממשלה? תגידו, כי זה יהיה בחוק. אני לא רואה סיבה להתנגד. המדיניות הכלכלית של הממשלה? בסדר. אם אתם מתנגדים, תגידו, בגלל שאני ממשיך הלאה. בסדר, הלאה. יואל, קיבלתי את דעתך, שיהיה רשום בפרוטוקול.
<שגית אפיק:>
קידום מטרות חברתיות ועזרה הדדית, שמופיע היום ב-6 – זה כמובן רלוונטי לגמ"חים. יש קריטריון נוסף שמישהו חושב שצריך להוסיף?

<היו"ר משה גפני:>
הלאה. סעיף 3.
<ברוך לוברט:>
"3.
תיקון סעיף 4 –
בסעיף 4(א) לחוק העיקרי, במקום "ואם הדבר נדרש נוכח הסיכון העלול להיגרם למערכת הפיננסית – גם כדי למנוע פגיעה ביכולתו של נותן השירותים הפיננסיים לקיים את התחייבויותיו" יבוא "וכדי למנוע פגיעה ביכולתו של נותן השירותים הפיננסיים לקיים את התחייבויותיו"".
<יואל בריס:>
האמת היא שהתיקון הזה כרגע הוא פחות רלוונטי. 

<שגית אפיק:>
הוא לא רלוונטי.

<יואל בריס:>
הוא פחות רלוונטי. בכל מקרה, הייתה שאלה איך מסווגים נותני שירותים פיננסיים לכאלה שיש להם סיכון יציבותי וכאלה שאין להם סיכון יציבותי. בתיקון הזה הייתה כוונה להגיד שלכולם יש סיכון יציבותי. הגמ"חים בכל מקרה, ברור לכולם שיש להם סיכון יציבותי, ולכן הנושא של מניעת פגיעה ביכולות של נותן השירותים הפיננסיים לקיים את התחייבויותיו יהיה חייב לחול על הגמ"חים. הייתה שאלה אם הוא יחול על נותני שירותי אשראי שלא מקבלים פיקדונות, ועוד כהנה, ולכן הייתה כוונה לתקן את זה כתיקון עקיף פה. אם אני לא טועה, לגבי הגמ"חים זה כבר נמצא בחוק הכללי. זה לא רלוונטי.
<שגית אפיק:>
אבל אם אנחנו מחוקקים חוק חדש ביחס לגמ"חים? אנחנו עכשיו בחוק חדש - - - אותו ביחד. 
<יואל בריס:>
סעיף 4 יופיע גם בחוק החדש.
<שגית אפיק:>
אתם רוצים את סעיף 4 המלא, אז אני אקריא אותו כדי שנראה מה הוא אומר?
<היו"ר משה גפני:>
לפני זה, אני, יש לי גמ"ח. עד איפה הסמכויות של המפקח לבוא אלי ולהגיד לי אתה לא יכול לתת עכשיו הלוואות כי אתה לא תוכל לעמוד בהתחייבויות שלך? איפה הגבולות שלו? מה, הוא כל יכול? הוא ייכנס לגמ"ח ויגיד אני עוצר לך עכשיו את מתן ההלוואות מכיוון שאתה לא תוכל להחזיר.
<יואל בריס:>
הוא ייכנס לגמ"ח ויגיד מה שיעור ההלוואות שהסתיימו ללא החזר? מה שיעור ההלוואות שנדחו? מה הביטחונות שאתה מקבל? מה הערבים שאתה לוקח? כל הדברים האלה. הוא אומר – למול הפיקדונות שיש לך לרגע נתון, ואז הוא מכניס את כל זה לתוך הנוסחאות, שזה בדיוק מה שהמפקחים עושים.
<היו"ר משה גפני:>
זה לא כתוב. 

<יואל בריס:>
ברור, זו המשמעות - - -

<היו"ר משה גפני:>
אבל יואל, כתוב פה אוטוסטרדה כזו.

<יואל בריס:>
למנוע פגיעה ביכולתו - - -

<היו"ר משה גפני:>
אתה לא מפרט את זה בחוק. אתה לא אומר את זה, אתה כאילו אומר לו תעשה מה שאתה רוצה. תקריא את כל הסעיף, אני רוצה את התגובה של הגמ"חים על זה. 
<ברוך לוברט:>
"4(א)
המפקח רשאי, לשם ביצוע תפקידו ולאחר התייעצות עם הוועדה, לתת הוראות הנוגעות לדרכי פעולתם וניהולם של" – זה יהיה הגמ"חים", יש ועדה מייעצת – "של נושאי משרה בהם ושל כל מי שמועסק על ידם, והכול כדי להבטיח את ניהולם התקין ואת השמירה על עניינם של לקוחותיהם כדי למנוע פגיעה ביכולתו של נותן השירותים הפיננסיים לקיים את התחייבויותיו; הוראות כאמור יכול שיינתנו לכלל נותני השירותים הפיננסיים" – או הגמ"חים – "או לסוג מסוים מהם.
(ב)
המפקח רשאי לתת הוראות לעניין אמות המידה, השיקולים והנסיבות שיובאו בחשבון בבחינת יושרו ויושרתו של אדם לפי חוק זה".
<יצחק וקנין (ש"ס):>
אתה יודע למה אני צוחק? אם הם היו מקיימים את מה שהם אומרים פה על פישמן, מצבנו – הלוואי שהם היו מקיימים את זה על מה שהם צריכים לקיים את זה ביום-יום. 
<היו"ר משה גפני:>
אני לא העזתי להגיד את זה. 

<יצחק וקנין (ש"ס):>
לוקחים הלוואות איך שבא להם, כמה שאתה רוצה, לא בודקים. זה לא עקרת בית. הגמ"חים מתעסקים עם מי? עם מי? עם המסכנים. עם "הדרווישים" הם מתעסקים.
<היו"ר משה גפני:>
הגמ"חים רוצים להגיב על הסעיף הזה – להוסיף, להפחית, להוריד? אתם רוצים לחשוב, להתייעץ?
<יובל שלהבת:>
אנחנו רוצים להתייעץ. אני אגיד במילה אחת. ברור לנו שצריך להיות מפקח שצריך לפקח על הדברים, ושצריכות להיות לו סמכויות. אנחנו מודאגים מאוד מההיקף הנרחב של הסמכויות, היעדר פיקוח עליו, ומהחשש שזה יהפוך בסוף – אני אשתמש בביטוי לא משפטי – למפלצת. כלומר, מישהו שיושב וכל רגע הוגה דברים חדשים איך להגשים את מטרותיו, עם כוונות טובות, אבל שבסופו של דבר - - -
<יצחק וקנין (ש"ס):>
עלול להיות אפילו הזרוע של הבנקים נגדכם, אני אומר לך. 
<יובל שלהבת:>
גם זה יכול לקרות, אבל - - -

<יצחק וקנין (ש"ס):>
אני אומר לך. הכול אני יכול לחשוב היום במדינה שלנו. בגלל שאני רואה איך מיליארדים הולכים ככה.

<יובל שלהבת:>
גם זה יכול לקרות, אבל אפילו בתסריטים הטובים ביותר, שהוא באמת פועל – אני מסכים אתך, אפילו בתסריט החיובי יותר, שהוא פועל מתוך כוונה טובה, גם אז זה יכול להגיע לתוצאה שהורגת את הגמ"חים, מונעת מהם להשיג את המטרה.
<היו"ר משה גפני:>
לאן אתם רוצים להוביל את הסעיף הזה? תגידו לאן אתם רוצים להוביל את הסעיף. לא נכריע בזה, לאן אתם רוצים להוביל את זה?
<שגית אפיק:>
אם הוא יתחשב גם במטרות - - -

<יצחק יהודה אנגלנדר:>
צריך לזכור דבר מסוים, שהגמ"חים פועלים כבר שנים רבות, והם לא מצאו גמ"ח שנפל מחוסר ניהול נכון, ופתאום מגיע אדם שלא מכיר בכלל את התנהלות הגמ"חים, לא מכיר את הציבור ויתחיל לתת הוראות, זה עצמו יכול - - - לתוך הדבר.
<שגית אפיק:>
השאלה אם ההרכב של הוועדה המייעצת יהיה כזה שיכלול נציגויות שונות שיוכלו לאזן את העניין וגם להביא את עולמם של הגמ"חים לתוך הנושא. אם זה משהו שיכול לרכך או להביא להבהרות אחרת.
<מיקי רוזנטל (המחנה הציוני):>
זה מה שרציתי להגיד. זה הכיוון.

<יואל בריס:>
מה שהצבעתי לפני כן להגיד, זה בדיוק את הדבר הזה. ברור שזה תלוי בשאלת הרכב הוועדה המייעצת, וגם דיברנו על כך. הוועדה המייעצת היא כמו תמיד, ועדה מייעצת, ויש גם פסיקה ברורה שהמפקח לא יכול להתעלם מהוועדה המייעצת. הוא יכול במקרים מסוימים, ובהנמקה, להסביר שהוא חורג מההמלצה של הוועדה המייעצת, אבל לוועדה המייעצת יש כוח גדול מאוד. 
<היו"ר משה גפני:>
נגיע לזה, בעזרת ה'. הבנו. הלאה. 
<שגית אפיק:>
אתם רוצים תיקון נוסף לעניין הסעיף הזה?
<קריאה:>
את אישור הוועדה. 
<היו"ר משה גפני:>
עזוב את הוועדה. 

<שגית אפיק:>
עזוב רגע את הוועדה. 

<היו"ר משה גפני:>
הבנו. את המסר על הוועדה הבנו.

<יובל שלהבת:>
אנחנו נרצה להציע איזשהו ניסוח. אני אגיד שבגדול, היינו רוצים לעשות שלושה דברים. האחד, שדברים מסוימים כן יוגדרו בחוק, לפחות שיכבלו את שיקול הדעת של המפקח בחוק, שהוא יבין את מסגרת אמות המידה שלו.

<היו"ר משה גפני:>
מה?

<יובל שלהבת:>
למשל, היינו רוצים איזושהי אמירה ברורה שבתוך השיקולים שלו הוא צריך לבחון את ההשלכות של זה על העלויות המנהליות של הגמ"חים, משום שאחד החששות הגדולים שלנו שהוא יטיל שורה כזאת של חובות דיווח, ניהול אתר אינטרנט, כמו שנאמר כאן, דברים כאלה שיהרגו את הגמ"חים, לפחות את הקטנים שבהם.
<היו"ר משה גפני:>
אז מה הניסוח שאתה מציע.

<יובל שלהבת:>
אנחנו נרצה להציע ניסוח. נרצה לחשוב ולהציע איזשהו ניסוח בעניין הזה. 

<היו"ר משה גפני:>
חבל, אני רציתי שתבואו עם ניסוח היום.

<שגית אפיק:>
יואל, יש אפשרות לומר שבין יתר השיקולים שהוא ישקול, הוא יתחשב גם בעובדה שהגמ"חים פועלים למטרה חברתית ואי-אפשר להקשות עליהם מבחינת הוצאות מינהליות?
<יואל בריס:>
סעיף 3 חולש על הכול. סעיף 3 חולש על הכול, הוא אומר למפקח זה שיקול הדעת שלך.
<היו"ר משה גפני:>
הוא רק לא אומר את הנושאים החברתיים.
<יואל בריס:>
בוודאי שכן. הוספנו – קידום מטרות חברתיות ועזרה הדדית. זו המטרה של הרגולטור, לא שלהם. המטרה של הרגולטור היא קידום מטרות חברתיות ועזרה הדדית.
<שגית אפיק:>
אבל עכשיו הם אומרים דבר נוסף – בגלל השקיפות והדרישות האחרות עלולות להיות לנו הוצאות מנהליות. כיוון שאנחנו גוף שפועל ככל האפשר בצמצום ההוצאות האלה, האם אפשר לבקש, בין הסמכויות של המפקח, לתת לו גם את הקריטריון הזה, או להתחשב בו באופן כזה או אחר, בין אם בסעיף 3 ובין אם בסעיף 4?
<יואל בריס:>
אני חושב שזה ברור מסעיף קטן (6). זה חולש על כל החשיבה שלו.
<יובל שלהבת:>
אנחנו מוכנים להציע ניסוח עכשיו, אם רוצים. היינו מציעים להוסיף סעיף קטן בתוך סעיף 4, סעיף (ג), שיהיה בו משהו - - - 
<היו"ר משה גפני:>
לא בסעיף 4. 

<שגית אפיק:>
כן, 4 לחוק.

<מיקי רוזנטל (המחנה הציוני):>
מה שמופיע ב-3, אבל זה 4 - - -
<יובל שלהבת:>
שיגיד: במתן הוראות על-פי חוק זה יביא הממונה בחשבון את המטרה החברתית של נותני שירותי ההלוואות ופיקדון, ואת הצורך לצמצם ככל הניתן את הוצאותיהן המינהליות.
<היו"ר משה גפני:>
יש בעיה עם זה, יואל? ברוך, יש בעיה עם זה?

<יואל בריס:>
אני אבחן את הניסוח עצמו, אבל - - -
<היו"ר משה גפני:>
תרשמי את זה. 

<מיקי רוזנטל (המחנה הציוני):>
אני לא רוצה לתרגם את זה עכשיו לשפת המעשה. מה המשמעות של שפת המעשה? הרי אתה רוצה לדעת את ההון העצמי שלהם, שזה בסדר, אבל אתה רוצה לדעת אם יש להם לווים בעייתיים למשל? אתה רוצה, נכון? ואז הוא צריך לעשות בדיקות. הוא מעסיק מערכת שלמה של אנשים כדי למלא אחר דרישות הפיקוח. 
<ברוך לוברט:>
כדי להגן על הלקוחות שלהם.
<מיקי רוזנטל (המחנה הציוני):>
זאת השאלה.

<היו"ר משה גפני:>
היום אף אחד לא מקבל על זה משכורת. 

<מיקי רוזנטל (המחנה הציוני):>
היום אף אחד לא מקבל על זה משכורת, ואם הכסף ילך לצרכים האלה, הוא לא ילך למטרה היסודית של הגמ"ח, שהיא לעזור לאנשים נזקקים.
<היו"ר משה גפני:>
בסדר, יואל, תבחן.

<יואל בריס:>
יהיה צורך לעשות איזון מדויק מאוד כדי לא להגיע למצב שיש מפקידים – וגם דיברנו על זה - - -
<מיקי רוזנטל (המחנה הציוני):>
הרצון שלכם לפקח על הגמ"ח הוא לגיטימי. 
<יואל בריס:>
- - הן בחמישון התחתון של האוכלוסייה, והם הפקידו שם כסף. אם הוא יעלם להם - - -
<היו"ר משה גפני:>
יואל, תבחן את זה. עורך הדין בריס, תבחנו את ההצעה הזאת, אני לא רואה בעיה.
<מיקי רוזנטל (המחנה הציוני):>
הרצון שלכם לפקח על הגמ"חים הוא לגיטימי ורצוי וראוי. השאלה היא מה זה יחייב את הגמ"חים. האיזון הזה חשוב מאוד.
<חיים ילין (יש עתיד):>
אני נמצא בוועדת רפורמות. אני לא רוצה לפגוע באף אחד, אני מבין שהחקיקה הזאת על הגמ"ח נעשתה מתוך חשש שהגמ"חים יכנסו לאיזשהו "פול" של רפורמות שאף אחד לא מבין, ושבסוף ישימו איזשהו רגולטור שדורש מהגמ"ח להיות מעין מיני-בנק שהם לא יעמדו בעלויות. ואתה הבאת את זה לאן שהבאת. 
<יצחק וקנין (ש"ס):>
אפשר שהם יעמדו בעלויות, בתנאי אחד, שמנהלי הבנקים יעבירו מעשר מהמשכורות שלהם לגמ"חים. אז יהיה טוב. 
<חיים ילין (יש עתיד):>
הם עושים את זה בדרך שלהם. אני אגיד כמה דברים שאני חושב שהם נוגעים ושהם משותפים גם לחקיקה אחרת. לדוגמה, באגודות אשראי רמת הפיקוח היא מועטה יותר כי אלו חברים שמלווים לחברים. זאת אומרת, רמת הסיכון נמצאת בתוך הקהילה. הגמ"ח זה אותו דבר, הרי זו קהילה שתורמת לתוך הקהילה בצורה זו או אחרת. ולכן רמת הסיכון היא לא אותה רמת הסיכון, כי מי שתורם, הוא יודע לאן הכסף הולך. יש משהו שנעלם ממדינת ישראל, קוראים לזה אמון. יש אמון. לכן אם יש אמון, הרגולציה צריכה להיות אחרת, אבל אי-אפשר לרשום את זה בחוק. איך תרשום היעדר אמון בתוך הבנקאות במדינת ישראל, ולכן אנחנו צריכים רגולטור ועוד רגולטור, וועדה שתפקח על הרגולטור? ועכשיו גם ועדה פרלמנטרית שתפקח על הוועדה שנתנה הון לפישמן, שהוא לא יוחזר בכלל. אנחנו לא רוצים להיות שם. לכן אני מקבל – ואני רוצה לקחת חלק מהדיון שהיה באגודות אשראי – שקהילה שתורמת לקהילה, כל הרגולציה צריכה להיות אחרת, ולא כל הזמן לדאוג. מי ששם 100,000 שקל, והבן שלו קיבל הלוואה של מיליון שקל, או חצי מיליון בשביל לקנות דירה, הקהילה יודעת לחשב לבד את הסיכונים. זה בילט-אין בתוך המערכת. ולכן אי-אפשר להעתיק את המודל הזה למודלים אחרים. זה לא בנק, זה לא מיני-בנק, וזה גם לא p2p, וזה גם לא חל"צ. זה לא. אבל זה בעייתי, האיזונים האלה הם איזונים שאי-אפשר לשים אותם תמיד בחוק, כי זה דבר שנקרא אמון. בהיעדר אמון – אתה יודע בדיוק מה אתה שם. לכן אני חושב שהפיקוח חייב להיות שונה לגמרי.
<היו"ר משה גפני:>
על זה אנחנו מדברים. השאלה עד כמה.
<חיים ילין (יש עתיד):>
שתיים, אני מכניס פה משהו נוסף. אנחנו דנים הרבה מאוד על החל"צ, אם הוא נכנס בתוך ה-p2p, או שהוא נכנס לתוך הגמ"חים. הדמיון הוא דמיון – הוא לא למטרות רווח, אין שם ריביות. מצד שני, החל"צ פותח את הקהילה לעוד אופקים. והשאלה היא אם אנחנו רוצים – אני אומר את זה "דוגרי", כאידיאולוגיה – לראות את זה כחלק מהנתינה והערבות של מדינת ישראל. אם כן, אם זאת אמירה ערכית, החל"צ צריך להיות פה, יחד עם הגמ"חים. אם לא, אז זה צריך להיות ב-p2p. אני אומר לך את זה למרות שמה שאמרתי עכשיו נוגע לשתי ועדות שונות לגמרי, אבל יש להן קשר.
<יואל בריס:>
בעניין החל"צ – חל"צ שהוא לחלוטין ללא ריבית, כרגע שמנו אותו בתוך הגמ"חים. הבעיה היא עם חל"צ שרוצה להיות עם ריבית בגזרה צרה של פעילות שלו, - -
<חיים ילין (יש עתיד):>
לא, זה לא יכול להיות.
<יואל בריס:>
- - ואז הוא לא יכול להיות פה, או חל"צ שרוצה לתת גם שירותים שהיום גמ"חים לא נותנים. אני מתנצל שאני חורג קצת ממה שקורה פה, אבל זה נוגע לממשק בין החוקים. יש חברות לתועלת הציבור שלמעשה הן כמו גמ"חים לכל דבר – מקבלות פיקדונות ללא ריבית ונותנות אשראי ללא ריבית. אבל הן נותנות גם חשבון עובר ושב, כרטיס של כספומט וכל מיני שירותים כאלה. ולכן הוא לא פה, לכן הוא שם, למרות שהוא דומה מאוד בחלק מההיבטים שלו.
<היו"ר משה גפני:>
מי החליט שהוא שם ולא פה? איפה הייתה החלטה כזאת?
<חיים ילין (יש עתיד):>
אם הוא נותן את כל זה, הוא בנק.

<יואל בריס:>
החל"צ – במהלך כל הדיונים של הצוות שזכיתי לעמוד בראשותו לא היה - - -
<היו"ר משה גפני:>
אני מסכים שחל"צ צריך להיות פה. 
<חיים ילין (יש עתיד):>
אבל אם הוא לוקח ריבית ופותח עו"ש הוא לא יכול להיות פה.
<היו"ר משה גפני:>
אבל זה לא המצב. 

<יואל בריס:>
השאלה הקודמת היא אם רוצים בכלל לקדם את היצור החדש הזה. זו שאלת מדיניות שנמצאת עדיין על השולחן.
<חיים ילין (יש עתיד):>
מה השאלה? למה לא?

<היו"ר משה גפני:>
מה השאלה? התשובה כן. לא עם ריבית.
<חיים ילין (יש עתיד):>
למה לא? תסביר לי, למה לא? מי שרוצה לתת הלוואות ללא ריבית כדי לקנות דירה כי אין להם את ההון העצמי ההתחלתי לקנות דירה, למה לא?
<יואל בריס:>
אבל לא עם עו"ש.

<שגית אפיק:>
אפשר להוסיף תגובה מטעם בנק ישראל?

<חיים ילין (יש עתיד):>
כבוד היושב-ראש, אני מציע שחל"צ ללא ריבית יהיה חלק – גם יהיה יותר כוח, וגם תהיה אמירה ערכית ולא רק פוליטית.
<היו"ר משה גפני:>
אני נאמן לדרכי. ברגע שהממשלה איננה יכולה, איננה רוצה, איננה עושה דברים שנוגעים לציבור ולוקח את זה המגזר השלישי, צריך לעודד אותם. מעודדים אותם בסעיף 46, מעודדים אותם בהפחתת רגולציה. הממשלה יצאה מהעניין וצריך לתת שירות לאזרחים. לקח את זה המגזר השלישי על עצמו. עכשיו אנחנו מדברים על משהו אחר, שהוא בדיוק המגזר השלישי. יש דברים שהממשלה לא יכולה לעשות. היא לא יכולה לעזור למעמד הביניים – נגדיר אותו הנמוך, היא איננה יכולה לעזור לסטודנטים שרוצים להקים אגודות מן הסוג הזה. כל עוד שמדובר על אגודה שהיא חל"צ ללא ריבית, זה כאן. אני לא רוצה להיות בגטו כזה של גמ"חים, אני רוצה להיות בחל"צ, אני רוצה להיות רחב יותר.
<יואל בריס:>
וחל"צ שבגזרה מסוימת כן פועל בריבית?
<היו"ר משה גפני:>
לא, הוא לא מתאים. אבל זה לא המצב כרגע.
<שגית אפיק:>
יש כרגע חל"צ – יש חיה כזאת כרגע?
<יואל בריס:>
יש. בוודאי שיש.
<חיים ילין (יש עתיד):>
כן, יש. זאת הבעיה. זו הבעיה שלנו ברפורמה.

<יואל בריס:>
רוב הפעילות נעשית ללא ריבית, אבל, לצורך העניין, משכנתאות - - -

<שגית אפיק:>
בדיוק, אז תעשו - - -
<היו"ר משה גפני:>
רגע, שגית. מי הגברת? 
<סימה שפיצר:>
סימה שפיצר, מנהלת יחידת הרישוי בפיקוח על הבנקים. אני רוצה להוסיף תגובה. יש גוף שפועל היום ומספק אשראי בריבית נמוכה תחת המסגרת של חל"צ ללא רווחים למטרה של תועלת הציבור. גוף כזה, שמקבל גם פיקדונות – אלו פיקדונות מהציבור ללא מגבלה של קהילה, הפיקדונות יכולים גם לשאת ריבית על-פי המדיניות שלו – על-פי הפרשנות שלנו של חוק הבנקאות (רישוי), הוא בנק. 
<היו"ר משה גפני:>
ומה המצב אתו היום?

<סימה שפיצר:>
היום הוא עדיין לא מקבל פיקדונות, אבל הוא שוקל את צעדיו לצורך קבלת פיקדונות.
<היו"ר משה גפני:>
אתם נתתם לו רישיון?
<סימה שפיצר:>
לא, הוא לא פנה אלינו.

<יואל בריס:>
לא, כי הוא לא מקבל פיקדונות.
<סימה שפיצר:>
עדיין הוא לא מקבל פיקדונות. אבל אנחנו חושבים שמי שמקבל פיקדונות מהציבור הרחב, נותן ריבית על הפיקדונות ונותן אשראי, זה בנק, והוא מייצר סיכון יציבותי.
<מיקי רוזנטל (המחנה הציוני):>
יש פה הסכמה על העניין הזה.
<חיים ילין (יש עתיד):>
זה חשוב לי, כי אחרי זה אני נמצא אתם ביחד ברפורמות.
<היו"ר משה גפני:>
חיים, אתה לא נמצא ברפורמות. כל מה שדיברת, דיברת נכון, חוץ מהשם של הוועדה. 
<חיים ילין (יש עתיד):>
אני יודע. 

<היו"ר משה גפני:>
תן לי להבין. יש שני סוגי חל"צ שעליהם אנחנו מדברים. יש חל"צ שנותן ריבית וכולי, ויש חל"צ שנכון להיום לא לוקח ריבית. חל"צ שלא לוקח ריבית זה חוק הגמ"חים, הוא לא קשור לשום דבר אחר, אפילו לא לוועדה שחיים קורא לה בטעות "ועדת הרפורמות".
<חיים ילין (יש עתיד):>
אבל אני ברפורמות אחרי זה - - -
<היו"ר משה גפני:>
רגע. אם יש חל"צ שלוקח פיקדונות ומשלם ריבית – קטנה או גדולה, לא חשוב – הוא לא קשור לשום דבר, הוא קשור לבנקים. כי אם הוא לוקח פיקדונות, נותן עליהם ריבית, נותן הלוואות, מקבל החזרים עם ריבית, זה בנק. זה בנק, אולי עם תועלת הציבור כי הם לא לוקחים משכורות – המשכורות של הבנק הן משכורות גבוהות, אז יש בזה שוני. אבל זה לא קשור לתוך המערכת הזאת, זה קשור אליכם, לבנק ישראל, לרישוי, לתת לגוף כזה. אני מדבר על העובדה שכאשר מדובר על חל"צ שאין בו ריבית, הוא גמ"ח והוא צריך להיות בחוק הזה, ואנחנו נתייחס אליו. זה הכול. הלאה. חיים רצית להגיד משהו?
<חיים ילין (יש עתיד):>
אני מסתכל על ברוך ועל בנק ישראל – בסוף, כשהדיון הזה יתקיים, צריך לעשות את ההפרדה הזאת.

<היו"ר משה גפני:>
נכון.

<חיים ילין (יש עתיד):>
כי יתחיל הלחץ הפוליטי של אותו חל"צ שרוצה להיות פה כי כדאי לו להיות פה, כי רמת הפיקוח היא של אמון יותר מאשר במערכות - - -
<היו"ר משה גפני:>
לא חל"צ יעשה לחץ. לחץ פוליטי זה אנשים פוליטיים, ואם אתה רוצה להגיד את שמותיהם, אתה יכול להגיד, אבל אני מציע שלא.
<חיים ילין (יש עתיד):>
אני לא אומר.

<יואל בריס:>
אני רק אחדד משהו אחד שחשוב לי לחדד. גם היום חברה לתועלת הציבור שעושה בדיוק את מה שהגמ"חים עושים, כלולה בהצעת החוק שהממשלה הגישה. 
<היו"ר משה גפני:>
הכול בסדר.

<יואל בריס:>
הכול בסדר. השאלה מתחילה כשיש חברה לתועלת הציבור שרוצה להתרחב באחת משתי דרכים: דרך אחת, שאדוני כבר אמר שהיא בוודאות מוציאה אותה מכאן, אם היא אומרת אני ללא ריבית, חוץ מ-. משכנתאות אני אעשה עם ריבית. הכול בלי ריבית, אבל משכנתאות עם ריבית מסובסדת. הוא לא כאן כי יש לו גזרה מסוימת שהוא פועל בה עם ריבית. הסוג השני הוא חל"צ שאומר כל הפעילות שלי היא ללא ריבית, אבל אני רוצה לעשות פעילות פיננסית שהיום הגמ"חים לא עוסקים בה. 
<היו"ר משה גפני:>
מה למשל?

<יואל בריס:>
עו"ש. זה הדבר הבסיסי ביותר. הוא אומר אני - - -
<היו"ר משה גפני:>
לא הבנתי. הוא לא לוקח ריבית?
<יואל בריס:>
הוא לא לוקח ריבית - -

<היו"ר משה גפני:>
אז מה זה עו"ש?

<יואל בריס:>
- - הוא לא משלם ריבית, אבל בניגוד לגמ"חים, שלא מנהלים פעילות של עובר ושב, תהיה אגודה שאומרת אני אגודה ללא ריבית, ואצלי יש גם עובר ושב. דוגמה אחת. דוגמה שנייה אדוני – הוא אומר אותו דבר, בכל הפעילות שלי אני ללא ריבית, אבל אני גם מנפיק כרטיס כספומט, אולי אפילו מנפיק כרטיס אשראי בקונסטלציה כזו או אחרת.
<היו"ר משה גפני:>
בלי ריבית?

<יואל בריס:>
כן. הוא אומר אני הכול ללא ריבית, אבל אני לא בדיוק גמ"ח, כי הגמ"חים היום לא עושים דבר מלבד פיקדונות ואשראי. 
<היו"ר משה גפני:>
אבל למה זה משנה את העיקרון? זה לא משנה.
<יואל בריס:>
האם זה משנה את סוג הרגולציה ואת היקף הרגולציה ואת עומק הרגולציה? 
<היו"ר משה גפני:>
זה משנה רק אם הוא לוקח ריבית.

<יואל בריס:>
בוודאי שכן. הרגולציה על גוף – הנה, לפני רגע אמרו לחדד כשמדברים על שקיפות שלא מדובר על אתר אינטרנט שבו אתה נכנס ומקבל את המידע שלך באופן מידי. אבל אם הוא מנהל עו"ש, אם הוא מנפיק כרטיס כספומט, אם הוא מנפיק כרטיס אשראי, או אמצעי תשלום כזה או אחר, אז ברור שצריך להיות פה - - -
<היו"ר משה גפני:>
רגולציה שונה.
<יואל בריס:>
שונה לחלוטין.

<היו"ר משה גפני:>
תשובה על מה שאתה אומר. העיקרון של החוק הזה – זה בכלל לא מעניין אם הוא גמ"ח או לא גמ"ח. זה לא רלוונטי. העיקרון הוא מה שאמר חיים ילין. העיקרון הוא שאתה עושה טובה לאנשים, זה פועל על אמון ויש רגולציה, בגלל שיש עכשיו את החקיקה הזאת. הכול בסדר. מדובר על זה שאין רווחים. אותו סטודנט, או אותו אברך, או אותו בעל מכולת שנקלע לקשיים והוא רוצה עזרה, הגוף הזה – חל"צ או גמ"ח, לא חשוב מה – נותן לו עזרה, נקודה. אם הוא נותן לו עזרה כמו שהגמ"ח נותן במקרה הקלאסי, אז אנחנו מדברים על הרגולציה, מה יהיה בעניין הזה. אם הוא עושה את אותו דבר כמו הגמ"ח, אבל הוא מוסיף עוד תוספות – נותן כרטיס אשראי לסטודנט, או שהוא נותן כרטיס עובר ושב, אנחנו נצטרך לקבוע פה בחוק שאז הרגולציה תהיה שונה. זאת אומרת, יהיה עודף רגולציה ממה שיש ברגיל בגלל שהוא עושה פעולות שהן קשות יותר – הוא מוציא כרטיס אשראי. אבל העיקרון הוא אותו עיקרון. מתי הוא לא בחוק הזה? אם הוא לוקח ריבית. אם הוא לוקח ריבית, אז או שהוא נכנס לבנק - - -
<יואל בריס:>
על פעילות כלשהי שלו.
<היו"ר משה גפני:>
נכון.

<חיים ילין (יש עתיד):>
נכון. הוא עושה הפרדה ברורה מאוד, והיא נכונה.
<יואל בריס:>
אדוני, אני הייתי מציע, גם אם זה באותו חוק, שיהיו שני סוגי רישיון, שיהיה ברור - - -

<היו"ר משה גפני:>
אמרתי, הרגולציה פה צריכה להיות שונה. 

<יואל בריס:>
שזו לא תהיה מדרגה ברישיון, אלא שני סוגי רישיון. אני גם לא רוצה לדחוף את הגמ"חים לנהל חשבון עובר ושב. שמישהו יחשוב בעקבות החוק שכל הגמ"חים המצוינים האלה – יגידו להם עכשיו יש לכם בחוק אפשרות לתת לי עו"ש, תנו לי גם עו"ש. 
<היו"ר משה גפני:>
הרבה דברים שנוגעים לרגולציה שאנחנו עושים בחקיקה לא משנים סדרי בראשית. קצת מתמרמרים על זה, אבל לא קורה כלום. אף אחד לא ישנה את אופיו, את דרכו ואת פעילותו רק בגלל שפה – נכון, אני מקבל את מה שאתם אומרים. יש פעילות נוספות שמייצרת מבחינת העבודה מציאות חדשה, אז יכול להיות שצריך רישיון מסוג אחר, אבל זה נמצא פה.
<סימה שפיצר:>
השאלה היא – מחר הטכנולוגיה תהיה זמינה לכולם, וכל ילד ידע מה זה לנהל חשבון עו"ש ולמסור מידע. אנחנו חושבים שהעיקרון של גמ"ח הוא שהפעילות בו צריכה להיות פשוטה מאוד – קבלת פיקדונות ומתן אשראי. ברגע שמתחילים לנהל פעולות מורכבות יותר - - 
<היו"ר משה גפני:>
אז אתם חושבים, אני חושב אחרת.
<סימה שפיצר:>
- - רגע. אז צריך שהרגולציה תיקח את זה בחשבון.
<היו"ר משה גפני:>
מאה אחוז, אמרתי את זה. 
<סימה שפיצר:>
אנחנו לא מדברים על מי יהיה הרגולטור.

<היו"ר משה גפני:>
אבל אמרתי את זה, אני לא חולק עליך. אם את אומרת שזה צריך להיות בחוק אחר, אני חולק עליך. 
<סימה שפיצר:>
לא אמרתי שזה צריך להיות בחוק אחר.

<היו"ר משה גפני:>
אז אנחנו מסתדרים עם זה. 
<שגית אפיק:>
יואל הציע שני סוגי רישיון. 
<סימה שפיצר:>
בדיוק. צריך להיות מעוגן בחוק - - - 

<היו"ר משה גפני:>
אז הוא אמר, למה את מוסיפה על זה? זה בסדר. אני קיבלתי את זה.

<יואל בריס:>
אני אחדד רק עוד דבר אחד. לעניין השאלה אם בכלל יהיה את מדרגת הרישיון הזאת, אני צריך לחזור הביתה לראות אם יש - - -
<היו"ר משה גפני:>
הביתה שלך לא מעניין אותי. הביתה שלך עסוק עכשיו בעשיית חוק הסדרים בלי תקציב. הביתה שלך – בסדר. 
<יואל בריס:>
אני פטור מזה. אתה לא יודע איזו שמחה זה עושה לי.
<היו"ר משה גפני:>
זו שמחה, אבל יש בזה גם עצב בגלל שאתה איש אחראי. אתה מכיר את הנושא הזה עשרות שנים. לדרדר את המדינה למצב כזה שמביאים חוק הסדרים בלי תקציב? בסדר.
<יואל בריס:>
אגב, היו בעבר חוקי הסדרים בלי תקציב.
<היו"ר משה גפני:>
לא היה.

<מיקי רוזנטל (המחנה הציוני):>
לא היה דבר כזה. 
<יואל בריס:>
ב-2003.
<היו"ר משה גפני:>
לא היה.
<מיקי רוזנטל (המחנה הציוני):>
זה לא היה חוק הסדרים, היו רפורמות. זה משהו אחר. לא היה חוק כזה. לא היה.
<יואל בריס:>
היה. 

<מיקי רוזנטל (המחנה הציוני):>
מתי היה? תגיד לי מתי.

<יואל בריס:>
אם אתה מסתכל אחורה על חוקי ההסדרים, אתה רואה שב-1985, 2003 - - -
<מיקי רוזנטל (המחנה הציוני):>
בלי תקציב?

<יואל בריס:>
אני כבר לא דובר של חוק ההסדרים, אבל אם מדברים על חוק ההסדרים 2003, כל מחאת הנכים עכשיו היא כנגד חוק ההסדרים של 2003, שלמיטב זיכרוני, הגשנו אותה בלי תקציב. כל הנושא של קצבאות הזקנים - - -
<היו"ר משה גפני:>
אני רק אומר לך שהשמחה שלך היא שמחה מוקדמת. למה היא שמחה מוקדמת? מכיוון שאני לא אתן להעביר את חוק ההסדרים בלי תקציב. 

<מיקי רוזנטל (המחנה הציוני):>
אבל מה ההתחכמות? הם יביאו תיקונים לתקציב, ואז הם יגידו הנה, יש תיקונים. 

<היו"ר משה גפני:>
אז הם יגידו, לא יהיה. 

<מיקי רוזנטל (המחנה הציוני):>
הלוואי. זה מוקלט. אני מקווה שאני לא אאלץ להוציא לך את זה.
<היו"ר משה גפני:>
הם רוצים להביא חקיקות. ראיתי רפורמות בנושא תחבורה. שיביאו רפורמות, אין בעיה. 
<מיקי רוזנטל (המחנה הציוני):>
מאה אחוז, אנחנו לא מתנגדים לרפורמות.

<מיקי לוי (יש עתיד):>
שיביאו חקיקה רגילה. לא יהיה חוק הסדרים. מה, חבילה אחת עוד פעם?
<היו"ר משה גפני:>
לא יהיה. לא יהיה, בעזרת ה', בלי נדר. בואו נמשיך, אנחנו לא מתקדמים.
<שגית אפיק:>
סעיף 5 לחוק הפיקוח הוא סעיף שמדבר על פרסום הוראות הממונה. אנחנו מחוקקים חוק חדש, אז אני מתייחסת גם לחוק הפיקוח הקיים. זה סעיף שאני מניחה שמקובל על כולם שייכנס ויישאר כמו שהוא. ואז אנחנו עוברים - - -
<ברוך לוברט:>
לתיקון של 5(א).
<שגית אפיק:>
כן, תקריא.

<ברוך לוברט:>
"4.
הוספת סימן ב'1 לפרק ב' –
אחרי סעיף 5 לחוק העיקרי יבוא" - - -
<יואל בריס:>
במקום להקריא את זה, תגיד כבר שהוא לא - - -

<שגית אפיק:>
אז שיגיד מה רלוונטי. רק מה שרלוונטי.
<ברוך לוברט:>
אני אקרא רק מה שרלוונטי, ואנחנו נוסיף. אני רק רוצה לומר, סעיף 5(א) הוא סעיף שלצורך השקיפות והיידוע של הציבור לגבי בעלי רישיונות יש חובה על המפקח לנהל מרשם של אותם גופים שקיבלו רישיונות. אנחנו נכניס את הסעיף שהמפקח ינהל מרשמים של נותני שירותים.
<היו"ר משה גפני:>
כל זה לא חל על גמ"ח קטן.
<ברוך לוברט:>
בדיוק. לנהל מרשם רק של - - -
<שגית אפיק:>
של הגמ"חים.

<היו"ר משה גפני:>
לא גמ"ח קטן.

<חיים ילין (יש עתיד):>
אני רוצה להבין, מה זה גמ"ח קטן?

<היו"ר משה גפני:>
זה עד 50. 

<חיים ילין (יש עתיד):>
שנייה. ברוך, ואיך זה נתפר על הרישיונות? 
<היו"ר משה גפני:>
זה לא נתפר.

<חיים ילין (יש עתיד):>
לא, כי יש פה שני סוגי רישיונות. גם הגדולים, איזה רישיון הם צריכים?
<יואל בריס:>
השאלה מה הסף זה נושא שדיברנו עליו והוא לא סגור. 
<היו"ר משה גפני:>
בפעם האחרונה.

<חיים ילין (יש עתיד):>
על הקטן, מי שלא צריך רישיון.

<ברוך לוברט:>
מי שיש לו פטור מוחלט. 
<חיים ילין (יש עתיד):>
אוקיי. ומי שאין לו פטור?

<מיקי רוזנטל (המחנה הציוני):>
סיכמתם את ההגדרה או לא?

<יואל בריס:>
סגור שיש, אבל מה הסכום – עדיין - - -
<היו"ר משה גפני:>
אצלי סגור. אתה צריך בבית. 
<יואל בריס:>
קודם כל אני מדבר אתם, והדיון הוא בין - - -
<היו"ר משה גפני:>
הדיון הוא עד איזה סכום.

<חיים ילין (יש עתיד):>
הבנתי. השאלה היא אחרת. מי שצריך רישיון, איזה רישיון הוא צריך – רישיון רגיל, או רישיון מורחב? 
<ברוך לוברט:>
איזה רישיון, לגבי הבסיסי – אנחנו סגרנו את הסף לגבי פטור.

<מיקי רוזנטל (המחנה הציוני):>
מה הסף? תגיד. 
<ברוך לוברט:>
אנחנו דיברנו על שלושה תנאים מצטברים – אחד, שסך הפיקדון לאדם הוא 5,000 שקלים. סך האשראי לאדם, לרבות הילדים הקטינים שלו, לא יעלה על 10,000 שקלים. וסך הפיקדונות לכל רגע נתון, או אשראי - - -
<חיים ילין (יש עתיד):>
שהגמ"ח נותן.
<מיקי רוזנטל (המחנה הציוני):>
לא, שהוא מקבל או נותן.
<חיים ילין (יש עתיד):>
לא, אין - - -, זה אחד על אחד.
<ברוך לוברט:>
אני אומר, פיקדונות או אשראי, הסף הוא 300,000 שקלים. 
<חיים ילין (יש עתיד):>
עד 300,000. מעבר לזה, רישיון רגיל או רישיון מורחב?

<יואל בריס:>
יש רישיון בסיסי ורישיון מורחב, וכרגע יש דיון מה התפר שבין הבסיסי למורחב.
<ברוך לוברט:>
בדיוק. יש כרגע דיון מתי זה יעבור מבסיסי למורחב עם דרישת השעבוד. 
<חיים ילין (יש עתיד):>
אבל יהיה גם בסיסי וגם מורחב.
<יואל בריס:>
כן. 

<חיים ילין (יש עתיד):>
שאלה, הגמ"חים הגדולים ביותר, כמה הם מגלגלים? לידיעה.

<יואל בריס:>
הגמ"ח הגדול ביותר, אנחנו יודעים שהוא מעל 100 מיליון ופחות ממיליארד. זה מה שאנחנו יודעים.
<חיים ילין (יש עתיד):>
זו לא הרזולוציה שאנחנו מדברים עליה, אי-אפשר לתת לכולם בסיסי.  
<מיקי רוזנטל (המחנה הציוני):>
שאלה – גם שווה כסף? אני אגיד למה אני מכוון. יש לנו מוסד שמקבל תרופות ומחלק תרופות לאנשים נזקקים שההיקף שלו הוא יותר מ-300,000 שקלים. מה אנחנו עושים אתו?
<יואל בריס:>
החוק הזה לא עוסק בכל הגמ"חים.

<מיקי רוזנטל (המחנה הציוני):>
רק בפיננסים?
<יואל בריס:>
רק בפיננסים. רק בפיננסים.

<מיקי רוזנטל (המחנה הציוני):>
אז אנחנו פטורים. אין שום חוק שמחייב אותנו לדווח לאף גורם.

<יואל בריס:>
לגבי גמ"ח של תרופות, אני לא רוצה להביע דעה, אני יודע למשרד הבריאות יש עניין - - -
<מיקי רוזנטל (המחנה הציוני):>
אני יודע. משרד הבריאות מציק לנו, אבל זה לא בעניין הזה. אתם לא. תודה רבה, זה חשוב. 
<היו"ר משה גפני:>
הגמ"חים, בבקשה, תגובה על מה שאמרו פה על הסכומים.
<יצחק יהודה אנגלנדר:>
יהודה. רציתי לעדכן. בשבועות האחרונים עשינו סקר מסוים אצל מנהלי הגמ"חים. בדקנו כמה מאות גמ"חים. שאלנו את המנהלים מה הם חושבים, איך נראה גמ"ח שהוא קטן ומצומצם, כלומר, שהוא עדיין בשלב הגרעיני שלו, בשלב שהוא מתחיל להתבסס אבל עדיין לא הגיע לפעילות ענפה של גמ"ח גדול. הבקשה הראשונה של רוב מובהק של המנהלים הייתה תפשטו לנו את ההוראות. אל תיתנו לנו שלושה פרמטרים שאת כל אחד אנחנו צריכים לנהל ולחשוב. בסופו של דבר מדובר באנשים שמנהלים בזמן מוגבל פעילות גדולה. דבר ראשון, הבקשה הייתה תפשטו לנו את זה – אל תיתנו לנו הרבה פרמטרים, תנו לנו פרמטר אחד של סך האשראי שאנחנו נתנו בגמ"ח, או סך הפיקדונות שבו אנחנו מחזיקים, ואז אנחנו יודעים שקל לנו ופשוט לנו ליישם בפועל את הוראות החוק.
<היו"ר משה גפני:>
שאלתי האם מקובלים עליכם הסכומים שהם אמרו?

<יצחק יהודה אנגלנדר:>
התשובה היא לא. 
<היו"ר משה גפני:>
מה אתם מציעים?
<יצחק יהודה אנגלנדר:>
אנחנו מציעים שהכלל יהיה כלל אחד, פרמטר אחד שאומר שכדי שגמ"ח ימשיך להיות קטן, סך הפיקדונות אצלו לא יעברו 600,000 שקלים. 
<היו"ר משה גפני:>
על זה דיברנו בישיבה הקודמת.
<שגית אפיק:>
שאצלם יש שלושה תנאים - - 

<יצחק יהודה אנגלנדר:>
נכון.

<שגית אפיק:>
- - סך פיקדון לאדם לא יעלה על 5,000, סך אשראי לא יעלה על 10,000 - -

<מיקי רוזנטל (המחנה הציוני):>
10,000 למשפחה.

<שגית אפיק:>
- - וסך הכול 300,000. אתם רוצים קריטריון אחד שמדבר על 600,000. ברוך, יואל, יש חשיבות לזה שקבעתם שלושה קריטריונים נפרדים? 
<יואל בריס:>
יש סיבה ברורה לזה, כי אנחנו רוצים להגן – שוב, ההיבט הוא ההיבט הצרכני. 

<חיים ילין (יש עתיד):>
להגן על הכספים של מי שמפקיד. 

<יואל בריס:>
להגן על הכספים. אם יש 300,000 של שלוש משפחות, שכל אחת שמה 100,000 – זה לא יוצא כי צריך 30 – אבל יש מישהו אחד שם שיש לו 100,000 שקלים פיקדון, כדאי שזה יהיה רשום באיזשהו מקום כדי שה-100,000 האלה לא יתאדו. אני מזכיר שאנחנו מדברים בדרך כלל על אזור החמישון התחתון, אז 100,000 שקלים יכולים להיות בשביל אדם כזה קטסטרופה.
<היו"ר משה גפני:>
העמדה שהייתה בישיבה הקודמת הייתה שנגיע ל-600,000. אני מציע שנמשיך הלאה. אין הסכמה אז.
<יואל בריס:>
לא רק שאין הסכמה, אני רואה גם טיפה מגמה של נסיגה מההסכמות. 
<היו"ר משה גפני:>
לא נסיגה, איזו הסכמה?

<יואל בריס:>
הסכמות שהיו בחדרים.

<היו"ר משה גפני:>
אה, אתם? 
<יואל בריס:>
כן.

<היו"ר משה גפני:>
איתי לא. הלאה.
<סימה שפיצר:>
אני רוצה לציין עוד דבר. השיקול הוא לא רק יציבותי. יש לנו גם סיכוני איסור הלבנת הון, וכשמדברים על סכומים בהיקפים משמעותיים זה מייצר סיכונים למערכת הבנקאית. בסופו של דבר, הגמ"חים האלה גם צריכים לנהל חשבון בבנק וזה מטיל על הבנקים אחריות רבה מאוד בניהול של הכספים. יש גם כספים שנובעים מסיכוני פטק"א. אנחנו חושבים שהסיכון הוא על הבנקים בצורה כזו שגם אם אנחנו נחליט שהחקיקה פה בישראל לא תחול עליהם, האמריקאים עדיין סבורים שכן.
<היו"ר משה גפני:>
אני מכיר את האמריקאים.

<סימה שפיצר:>
אנחנו דיברנו על הנושא של סיכוני הפטק"א בעבר. שוב, מנקודת המבט של המערכת הבנקאית, בניהול חשבון של גמ"ח בבנק יש בעיה בכך שאין כספים ליחיד.
<היו"ר משה גפני:>
אני מבקש ממך, ואני מבקש גם מבנק ישראל – עם כל הכבוד למערכת הזאת, וההגדרות לא חשובות, אני רוצה שתבינו על מה מדובר. עם כל הכבוד, אנחנו לא נהפוך את המדינה פה למדינה של סדום ועמורה. מדובר על אדם רגיל שלא מקבל משכורת, הוא עובד בעבודה אחרת, או שהוא לומד, או לא חשוב מה. הוא מנהל גמ"ח קטן. אין לו צוות ואין לו שום דבר. הוא מחזיק 500,000 שקל בגמ"ח מפיקדונות, והוא נותן אותם בהלוואות. לפעמים הוא נותן 100,000 שקל למישהו, ולפעמים הוא נותן 5,000 שקל למישהו. אנחנו עכשיו באים להקשות עליו ולהגיד לו אתה תחזיק מנהל חשבונות, רואה חשבון, יש לך איסור הלבנת הון, ואתה לא תוכל לנהל את החשבון בבנק. עם כל הכבוד, אנחנו לא סדום ועמורה. אם אתם חושבים בבנק ישראל שאנחנו נהפוך להיות משהו אחר, לא נהפוך להיות משהו אחר. 
הסכום של גמ"ח קטן, 600,000 שקל, הוא סכום שלפי דעתי הוא לא סכום גדול. אם הוא נותן פעם הלוואה של 100,000 שקל, יש רגולטור. ואם אין רגולטור, במקרה של גמ"ח קטן, צריך לאפשר – איך אמר חיים ילין? – אמון. אם אתם חושבים לנהל איסור הלבנת הון, אני אציע לגמ"חים לא לעשות חוק ולא לעשות כלום. יש היום, ברוך ה', בנק ישראל, שמחזיק מיליארדי דולרים ואף אחד לא בודק מה הוא עושה עם זה, ואותם יבדקו, את האנשים הקטנים האלה. אני לא אתן את זה. יצטרכו לחכות עם החוק הזה ליושב-ראש ועדת כספים אחר. אני לא אתן את זה. בנק ישראל עד לרגע זה לא הוציא חוזר על הגמ"חים. 
<סימה שפיצר:>
אבל יש טיוטה. 
<היו"ר משה גפני:>
אני הולך למכולת לרקוד משמחה שיש טיוטה אחרי שמונה חודשים. טיוטה שאני לא יודע בכלל אם היא מקובלת עלינו. שמונה חודשים. כשמביאים חוק לוועדה מתחילים לטרטר לי את השכל ביום וחצי לגמור אותו. אני גם אחכה שמונה חודשים. יבוא אלי משה אשר, אני אגיד לו אני כמו בנק ישראל – יש טיוטה. לא יהיה חוק כזה. ואני מציע שבבנק ישראל תעשו שיעורי בית – אם עוד לא למדתם למה אני מסוגל, אז תלמדו. כל רגע להקשות עוד ולהקשות עוד. אני לא אתן את ידי להקשות. אני בעד הרגולציה, אני בעד זה שצריך לחוקק חוק, אני אומר להם את זה כל הזמן, ואת יכולה לשאול אותם. יש גבולות גזרה. לא ייקחו ועד בית שמחזיק גמ"ח קטן ויגידו לו עכשיו אתה איסור הלבנת הון. הכי חמור – עם איסור הלבנת הון עוד הייתי חי – אבל כשאת אומרת פטק"א בכלל אני יוצא מאיזון.
<סימה שפיצר:>
לצערנו, זה לא משהו שהוא בשליטה שלנו. 
<היו"ר משה גפני:>
בסדר. זה בשליטה שלי, אני העברתי את החוק הזה, עם הגבלות.
<סימה שפיצר:>
אני מבינה. אני מבינה. עדיין, צריך לעשות איזשהו – לא אמרתי מה. 

<היו"ר משה גפני:>
אם יש לך סיבה להרגיז אותי, תגידי עוד פעם את הפטק"א. הפטק"א – כמו שמיקי רוזנטל אומר, ביום כיפור אני צריך לבקש סליחה, זה אחד הדברים.
<חיים ילין (יש עתיד):>
אני יכול להגיד משהו? הערה קטנה. אם אנחנו חוזרים להתחלה, ברוך, שהקהילה נותנת לקהילה, אז להגביל בסכומים קטנים מאוד, למרות מה שאתה אמרת, ואם הם רוצים – אני חושב שזו לא מגבלה. כמו שקבענו את זה גם באגודות אשראי. ואני אומר עוד יותר, גם כשהחרגנו את האגודות, החרגנו אותן כי הן נותנות לתוך הקהילה, הקיבוצים והמושבים.
<יואל בריס:>
אבל ממה החרגנו אותם? 
<חיים ילין (יש עתיד):>
- - - צריך פיקוח עליהם.

<היו"ר משה גפני:>
נחזור לזה.

<יואל בריס:>
האגודות מאוגדות - - -

<היו"ר משה גפני:>
לא, ב-11:30 אנחנו צריכים לסיים.
<יואל בריס:>
השאלה היא - - - 

<מיקי רוזנטל (המחנה הציוני):>
אבל פה אתה מגביל את הסכום. הן לא יכולות לפרוץ כי הסכום שלהן – ב-500,000 שקל לכמה אנשים אתה יכול לתת הלוואות?
<חיים ילין (יש עתיד):>
העמותה עצמה מפוקחת על-ידי חשבון בנק. לכן הם נתנו - - - פה היא לא הייתה מפוקחת בכלל, והם רוצים רמת פיקוח. אתה אומר לא, עד 600,000 שקל. הוויכוח הוא רק הסכום.
<יואל בריס:>
לא, לא רק הסכום. יש שתי שאלות כאן. 
<היו"ר משה גפני:>
עזוב את זה עכשיו, בוא נתקדם.

<יואל בריס:>
אני רק אענה. שאלה אחת הייתה מה הסכום הכולל – 300,000, 600,000, 100 פאי, לא חשוב. השאלה השנייה היא אם יש מגבלה רק על הסכום הכולל כמו שעשינו באגודות האשראי, או שמא יש גם מגבלה פנימית של מפקיד בודד ולווה בודד. 
<היו"ר משה גפני:>
הבהרת את הוויכוח. אני יודע מה התשובה לוויכוח הזה, אבל אתה הבהרת את הוויכוח. 
<חיים ילין (יש עתיד):>
מה התשובה? אולי תאפשר לנו, כי ב-p2p זה בדיוק זה.
<היו"ר משה גפני:>
התשובה תהיה שאני אדבר אתם ואנחנו נגיע ל-600,000. 600,000 היום זה לא - - -
<מיקי רוזנטל (המחנה הציוני):>
אתה לא מגביל בסכום, בדרך כלל אתה מגביל בגובה היקף ההון. אתה אומר שאתה לא נותן ללווה אחד או למפקיד אחד יותר - - -
<היו"ר משה גפני:>
טוב, נדבר על זה. 
<יואל בריס:>
בטיוטה הראשונה של אגודות אשראי הייתה מגבלה גם ללווה בודד ולמפקיד בודד. בטיוטה הראשונה גם באגודות אשראי יצאנו בהתחלה מנקודת מוצא שצריך הגבלה על לווה - - -
<מיקי רוזנטל (המחנה הציוני):>
עזוב את זה. אני אומר לך - - -

<שגית אפיק:>
ועל - - - אשראי נשאר קריטריון אחד?
<יואל בריס:>
- - ואחר-כך אמרנו שבגלל המבנה של האגודה השיתופית אנחנו יכולים לשפר - - -

<חיים ילין (יש עתיד):>
בסדר, אבל עזוב, לך על משהו אחר. ב-p2p, חלק מהורדת הסיכון היא שאתה מפרק את הסכום להרבה סכומים קטנים. יכול להיות - - -
<יואל בריס:>
כי שם אין סיכון יציבותי.
<חיים ילין (יש עתיד):>
אבל אני נותן לך רעיון, שתסכים ל-600,000 שיפורק ליותר סכומים, ואז רמת הסיכון נמוכה. 
<היו"ר משה גפני:>
למה באגודות אשראי לא?

<חיים ילין (יש עתיד):>
עזוב את אגודות האשראי, זה משהו אחר. אני מדבר על p2p. 

<היו"ר משה גפני:>
לא, אני לא עוזב. הלאה.

<שגית אפיק:>
בסעיף 5(א), סעיף קטן (ב) של ההצעה נשאר כמו שהוא, נכון, יואל וברוך? 
<יואל בריס:>
כן. אמת.

<שגית אפיק:>
וגם סעיף קטן (ג).  

<יואל בריס:>
אמת. 

<שגית אפיק:>
הם נשארים כמו שהם.

<ברוך לוברט:>
שהמרשם יהיה פתוח.

<שגית אפיק:>
אתה רוצה להקריא אותם כדי שנעבור את זה?

<ברוך לוברט:>
"(ב)
במרשמים לפי סעיף קטן (א) יכלול המפקח, בין השאר, פרטים אלה:


(1)
פרטי נותן השירותים הפיננסיים, סוג הרישיון שבידו ותקופת תוקפו אם נקבעה;


(2)
נותני שירותים פיננסיים שרישיונם הותלה, בהתאם להוראות" – אנחנו נראה בדיוק את ההפניות –

"(3)
פרסום בדבר עיצום כספי שהוטל בכפוף להוראות" - שנפנה.

(ג)
המרשמים יהיו פתוחים לעיון הציבור באתר האינטרנט של המפקח".
<היו"ר משה גפני:>
לא באתר האינטרנט, המרשמים יהיו פתוחים לעיון הציבור. 

<שגית אפיק:>
של המפקח.

<היו"ר משה גפני:>
גם אני רוצה לראות את הרישומים האלה. המרשמים יהיו פתוחים לעיון הציבור.
<יואל בריס:>
גם היום ניתן לבוא למשרדי המפקח ולראות את זה מודפס. אבל יש גם - - -
<היו"ר משה גפני:>
אז בבקשה לא לכתוב - - -

<לימור תוסייה כהן:>
אז אפשר לרבות. אפשר לרבות באתר האינטרנט.
<היו"ר משה גפני:>
לא לרבות. לא לרבות, לא כלום. בשביל מה? לאיזה צורך? למה אתם נכנסים לדברים טכניים? המרשמים יהיו פתוחים לעיון הציבור. אני רוצה שזה יהיה רחב יותר. 

<לימור תוסייה כהן:>
בסדר אדוני, אבל כך אנחנו מחייבים אותו לפרסם גם - - -
<היו"ר משה גפני:>
אז הוא יהיה חייב לרשום את זה לעיון הציבור. מה הבעיה? מה הבעיה? אולי תצאו מהקופסה? אני רוצה יותר רחב. 

<לימור תוסייה כהן:>
אנחנו דווקא מהמקום של השקיפות. ולכן אני רוצה שזה יעמוד לעיון הציבור באינטרנט, ולא רק שהוא ירגיש שהוא שם את זה במשרדיו וזה פתוח לעיון הציבור בין השעות 10:00 ל-17:00, שהן שעות הפעילות של המשרד. 

<היו"ר משה גפני:>
המרשמים יהיו פתוחים לעיון הציבור. פתוחים לעיון הציבור, זה לא במשרדים שלו. צריך לפתוח את זה לעיון הציבור. אני בעד זה שהוא ייקח דוח וישים אותו בכל הכוללים בבני ברק על לוח הקיר.

<לימור תוסייה כהן:>
גם, זה בוודאי לא מונע. 

<היו"ר משה גפני:>
זה מונע בגלל שהוא אומר אני באינטרנט, ולגלוש באינטרנט רוב משתמשי הגמ"חים לא יודעים. 

<לימור תוסייה כהן:>
אז לרבות.

<היו"ר משה גפני:>
בשביל מה לרבות? טוב, אתם - - -

<לימור תוסייה כהן:>
וכן יעמיד באתר האינטרנט.

<היו"ר משה גפני:>
בסדר. המרשמים יהיו פתוחים לעיון הציבור זה עונה על הכול. להיפך, זה מרחיב את זה מאוד. אנחנו מדלגים על הוועדה המייעצת. 
<שגית אפיק:>
בחוק יש עכשיו את הוועדה המייעצת, נדלג על זה. 
<היו"ר משה גפני:>
את המפקח ואת הוועדה המייעצת אני משאיר לסוף. זה לא בוויכוח עכשיו. אני לא רוצה לעכב את החקיקה, להתחיל עכשיו להתווכח.
<שגית אפיק:>
סעיפים 7 עד 12 לחוק אנחנו משאירים לאחר-כך, ואנחנו עוברים לסעיף 5 להצעה, החלפת כותרת פרק ג'. ברוך.
<ברוך לוברט:>
אני מציג לדלג לסעיף 20, שמדבר על הפרק הרלוונטי לגמ"חים. כל יתר התיקונים, אני מזכיר - - -
<שגית אפיק:>
היקף הפעילות בסעיף 12, זה מתייחס למי?
<ברוך לוברט:>
אני מזכיר, כשאנחנו הגשנו את החקיקה הזאת, זו הייתה חקיקה - - -
<שגית אפיק:>
הבנתי. אז בואו נמחק. סעיפים 5 ו-6 לא רלוונטיים להצעה. אנחנו מתקדמים. תיקון של סעיף 12 גם לא רלוונטי, נכון? 12 לא רלוונטי. סעיף 13, לדעתי גם לא רלוונטי.
<איל בן ישעיה:>
עד סעיף 20.
<שגית אפיק:>
עמוד 631. גם סעיפים 14, 15, 16 – הכול לא רלוונטי לגמ"חים. אנחנו בעמוד 632.
<ברוך לוברט:>
בעמוד 20 לפרק ג' - - - שעוסק בגמ"חים. לפני כל פרק ד' יבוא פרק ג'1. 
<שגית אפיק:>
אנחנו בסעיף 20 להצעה. סעיפים 5 עד 19 נמחקים כי הם לא רלוונטיים לגמ"חים. כבר חוקקתם אותם במקום אחר. תקריא לנו את סעיף 20. אנחנו בעמוד 632, סעיף 20. 

<ברוך לוברט:>
סעיף 20 פותח את הפרק. אנחנו מתחילים את הפרק שעוסק ברישיון לאותם נותני שירותי אשראי ופיקדון בלא ריבית. הוספת פרק ג'1 – אני אקריא לפחות את 25א, שזהו סעיף ההגדרות. 
"20.
לפני כותרת פרק ד' לחוק העיקרי יבוא:
"פרק ג'1: רישיון למתן שירותי פיקדון ואשראי בלא ריבית
הגדרות
25א.
בפרק זה – 


"אשראי" – כהגדרתו בחוק הבנקאות (רישוי);


"היקף פעילות בנקאי" – צבר פיקדונות או צבר אשראי העולה על מיליארד וחצי שקלים חדשים או על סכום גבוה יותר שקבע השר בהסכמת נגיד בנק ישראל;


"היקף פעילות נרחב" – צבר פיקדונות או צבר אשראי העולה על מיליון שקלים" - - -

<שגית אפיק:>
רגע. נעשה הגדרה-הגדרה כי דילגנו על ההגדרות בהתחלה, אז את אלה נעבור לאט.
<היו"ר משה גפני:>
מיליארד וחצי, אמרנו שזה - - -
<יואל בריס:>
ואני אמרתי לאדוני – אני אהיה גלוי. לדעתי, אם אנחנו מורידים את המגבלה של מיליארד וחצי, אין לי חוק.
<היו"ר משה גפני:>
לא מורידים, רק מוסיפים סכום. מה אתם אומרים על ההגדרה הזו?

<יואל בריס:>
אין לי חוק. אין לי חוק בדבר הזה.

<היו"ר משה גפני:>
אין מה?

<יואל בריס:>
אין חוק. אנחנו לא נסטה מההסכמה הזו, שאומרת שמעבר לפעילות של מיליארד וחצי הפיקוח עובר לבנק ישראל. מעבר להיקף של מיליארד וחצי, זו פעילות שיכולה להשפיע משקית.
<היו"ר משה גפני:>
זו אחת ההגדרות של אין חוק, זה בסדר. לא חייב חוק.
<קריאה:>
לא הייתה הסכמה על זה. 

<שגית אפיק:>
ברוך, יש לכם פה אפשרות לסכום גבוה יותר לשר בהסכמה. אולי אפשר לעשות הפוך, זאת אומרת, לתת סכום קצת יותר גבוה ולאפשר לשר בהסכמת הנגידה לקבוע סכום נמוך יותר?
<חיים ילין (יש עתיד):>
סליחה שאני שואל, אמרתם שהגמ"ח הגדול ביותר - - -
<יואל בריס:>
הוא פחות ממיליארד. אנחנו לא יודעים סכום מדויק, אבל הוא פחות ממיליארד.

<חיים ילין (יש עתיד):>
פה יש לך מיליארד וחצי. גם באגודות אשראי נקבע שמיליארד וחצי הוא הרף ואחרי זה הוא בנק.

<היו"ר משה גפני:>
חבר הכנסת חיים ילין, אני עונה לך. אתה לא צריך לשאול אותי באריכות, אני עונה לך בקצרה. אין גמ"ח שמגיע למיליארד שקל.
<יוסף שימל:>
נכון להיום.
<היו"ר משה גפני:>
נכון להיום זה שיח של חבר כנסת. חבר כנסת תמיד יודע שכל שדבר שאנחנו מדברים פה זה נכון להיום. כל דבר. נכון להיום אין מיליארד שקל, אבל יש כמה בודדים מאוד שיש להם היקף גדול, והעזרה שהם נותנים היא בלתי רגילה. אנשים סומכים עליהם – נותנים להם כסף, נותנים להם פיקדונות. זה יכול להגיע למיליארד וחצי או יותר מזה. יכול להגיע, לא שאני יודע שזה יכול. במשך כל השנים הם לא עברו את הסכומים האלה. אנחנו לא יכולים לחוקק בחוק שהוא הופך להיות בנק. אם הוא הופך להיות בנק, הוא לא מתאמץ בכלל להשיג עוד כסף. בגלל שאם הוא הופך להיות בנק – הוא עובד בהתנדבות. אם אתה רוצה, אני אביא לך את האיש.
<מיקי רוזנטל (המחנה הציוני):>
מה אתה מציע? איזו מגבלה אתה מציע?

<היו"ר משה גפני:>
לא יודע. צריך יותר. סכום יותר גבוה. הם חוששים מהשלכת רוחב. זאת אומרת, יש להם מגבלה גם של השלכת רוחב. בסדר. 
<יואל בריס:>
זו לא השלכת רוחב, לא רק. כל הסיפור של המערכת הבנקאית ושל המערכת הפיננסית, זה לא השלכת רוחב, קוראים לזה "אפקט דומינו". אם גוף של מיליארד וחצי חלילה יקרוס כי הייתה שם מעילה, כי הייתה תקלה במחשב, כי היה שם לווה ש- – כל דבר, אם גוף של מיליארד וחצי קרס - - -
<היו"ר משה גפני:>
אם 1.3 מיליארד קרס? אגב, היות ואנחנו - - -
<יואל בריס:>
תמיד יש מספר. מיליארד וחצי הוא לא מספר אקראי, הוא גובש אז כאחוז מכל - - -

<היו"ר משה גפני:>
רגע, יואל. נכון להיום – אנחנו מדברים מאז קום המדינה – אנחנו מדברים על גמ"חים קטנים. שמעתי שברמת אביב עשו גמ"חים של השכנים. יש גמ"חים גדולים, מספר מצומצם מאוד, אבל הם העילית של הגמ"חים. הם מביאים כסף, ואנשים סומכים עליהם. לא קרס גמ"ח אחד, לא קרה דבר כזה, לא הייתה מעילה באף גמ"ח. היו באירועים אחרים שגם כן יכולה להיות שם מעילה.
<יואל בריס:>
היו מעילות בגמ"חים קטנים.
<היו"ר משה גפני:>
לא היה.
<יואל בריס:>
כן היה. אנחנו יודעים לפחות על מקרה אחד.

<מיקי רוזנטל (המחנה הציוני):>
רגע אדוני, אבל בסוף צריך לקבוע סכום. בסוף צריך לקבוע סכום, על זה הדיון, לא שלא צריך סכום. גם אתה חושב שצריך לקבוע סכום. נראה לי שמיליארד וחצי – אם זה רחוק מהגמ"חים הקיימים, אז מה - - -
<אורנה ואגו:>
אני קצת מסתייגת מזה שכשאומרים שגוף מסוים יעבור לפיקוח על הבנקים אז יש צעקה גדולה גדולה – הוא לא בנק, אם הוא יהיה בנק זה יהפוך - - - 

<היו"ר משה גפני:>
הוא לא יהיה שם.

<אורנה ואגו:>
העובדה היא שיש כל מיני תאגידים, והרגולציה מותאמת לפי התאגידים. גם אם יש לנו על הפרק כל מיני סוגים - - -

<היו"ר משה גפני:>
הוא לא יהיה שם, זה הכול, אני מכיר אותו. הוא לא יהיה שם. אני מכיר את הטיפוס הזה, שיש לו גמ"ח גדול מאוד, בסדרי גודל בלתי רגילים, שאנשים סומכים עליו, שהוא הולך להיות בנק. הוא לא יגיע לשם.
<אורנה ואגו:>
זאת אומרת, אם הוא תחת פיקוח של רשות אחרת אז זה בסדר, ברגע שהוא הופך - - -
<היו"ר משה גפני:>
התשובה היא כן. התשובה היא כן, הרגולציה של בנק ישראל היא רגולציה שונה כרחוק מזרח ממערב.
<אורנה ואגו:>
אבל אתם לא יודעים מה תהיה הרגולציה. ראשית, אתם לא יודעים מה תהיה הרגולציה, כי בנק ישראל עוד לא יודע מה תהיה הרגולציה. הרי זו לא תהיה רגולציה אחידה, זו תהיה רגולציה לפי סיכונים. אם הוא עושה פעילות - - -
<היו"ר משה גפני:>
יש לך אפשרות להכניס בחוק מה תהיה הרגולציה?

<אורנה ואגו:>
לא. הרי כל הרעיון היה – הרי מדובר בבנק, אתה תזכיר לי שזה מתחיל מחוות הדעת שנתתי לפני חמש או שבע שנים.

<היו"ר משה גפני:>
אני לא נרדם בלילות מחוות הדעת שלך. איך נולד העניין? העניין נולד עם גמ"ח של צענז, שהוא גמ"ח גדול מאוד. בלי לעשות חשבון, הוא הלך לבקש ניהול תקין. אז כתבה אורנה ואגו – זה היה בשנה הראשונה שלי פה – הוא לא יכול לקבל ניהול תקין, הוא בכלל עובר על החוק, על חוק בנקאות (רישוי), סעיף 21.
<אורנה ואגו:>
אני לא אמרתי כלום על ניהול תקין כי זה לא בתחום שלי.
<היו"ר משה גפני:>
אמרתי. אמרתי. 

<אורנה ואגו:>
הוא עובר על החוק, שהם יחליטו אם הוא יקבל או לא יקבל. 

<היו"ר משה גפני:>
אני לא נרדם בלילות מחוות הדעת הזאת.
<יואל בריס:>
אבל זו חוות דעת טריוויאלית. היא נתנה חוות דעת שהיא טריוויאלית. היא אומרת שהם עוברים על החוק, וכולנו יודעים מאז ועד היום שהפעילות הזאת היא לא בהתאם לחוק. אבל מה, יש החלטה - - -
<היו"ר משה גפני:>
על זה אומרים חז"ל: לא חרבה ירושלים, אלא שהעמידו דבריהם על דין תורה. 
<יואל בריס:>
אז הנה מה שקרה.
<היו"ר משה גפני:>
מה רצית, שיסגרו את הגמ"חים כי הם עוברים על החוק?
<יואל בריס:>
אז הנה מה שקרה. סליחה, אורנה, שאני קוטע אותך באמצע הדברים, אבל אני אשלים. מה שקרה הוא שנגיד בנק ישראל דאז והמשנה ליועץ המשפטי לממשלה הפיסקלי דאז ישבו ביחד והגיעו להבנה, העלו אותה אל היועץ המשפטי לממשלה. יש מסמך חתום בידי היועץ המשפטי לממשלה דאז ונגיד בנק ישראל דאז, שאומר לגבי הגופים האלה יש החלטה שלא לאכוף את הדין. אז לא ייקוב הדין את ההר, אלא הייתה החלטה ברורה שלא אוכפים את הדין לעת הזאת על הגופים האלה. במקביל, הייתה החלטה שתהיה הסדרה וחקיקה לגבי הגופים האלה. ההסדרה הזאת הגיעה כעבור שנים לשולחן שלנו, ובעקבות כך יצאה החקיקה הזאת, ובעקבות כך אנחנו נמצאים כאן. חשוב לי להגיד שבהקשר הזה אין מרווח כחוט השערה בין משרד האוצר, ביני כיושב-ראש הצוות הזה, לבין בנק ישראל, לבין משרד המשפטים. אין מרווח כחוט השערה.
<היו"ר משה גפני:>
הבנתי, מיליארד וחצי. הגמ"חים.
<אורנה ואגו:>
רק התחלתי והזכרתי לך את חוות הדעת. בכל מקרה, מדובר בבנק. אנחנו הסכמנו וראינו לנגד עינינו את כל השיקולים שזה לא יהיה בנק, זה לא יהיה תחת הפיקוח על הבנקים בגלל שהפעילות היא פשוטה מאוד – קבלת פיקדונות ללא ריבית ומתן אשראי ללא ריבית עד גבול מסוים. כמובן שזה לא מחייב את הכנסת, אבל אני רוצה להכניס אתכם לשיקולים שלנו. ההסכמה שלנו והראייה שלנו שאפשר להוציא את זה מהפיקוח של בנק ישראל הייתה – אנחנו רואים את הפיקוח קצת יותר חזק – שמדובר בפעילות פשוטה מאוד. עכשיו מדובר פה על הרחבה, זה לא היה.
<היו"ר משה גפני:>
הרחבה של מה?

<אורנה ואגו:>
למשל עו"ש, זו הרחבה של הפעילות.
<היו"ר משה גפני:>
בסדר, אז זה יכנס, זה לא מה שאתם הסכמתם.

<אורנה ואגו:>
בסדר, אבל כשאתה אומר - - -

<היו"ר משה גפני:>
אז אמרתי שזה יהיה מה שיואל אמר, שיהיה רישיון אחר.

<יואל בריס:>
אם. אם.
<היו"ר משה גפני:>
אורנה, אני לא חוזר לזה. בסדר, מאה אחוז.

<אורנה ואגו:>
אבל אתה אמרת שזה עובר לבנק ישראל, אז ברור שהרגולציה היא כמו - - -
<היו"ר משה גפני:>
לא, את מערבת כמה דברים.
<אורנה ואגו:>
אני מערבבת כמה דברים כי זה קשור. כשאנחנו מדברים על פעילות פשוטה מאוד, הרגולציה לא תהיה כמו על בנק, היא תהיה בהתאם לסיכונים. הם מנהלים פיקדונות ללא ריבית גם בהיקף גבוה וגם אשראי ללא ריבית, אז הרגולציה תותאם לזה. 
<היו"ר משה גפני:>
עורכת דין ואגו, עירבת עכשיו את העו"ש, וזה היה קצת לא הגון. למה זה קצת לא הגון? בכלל קודם כל, את אומרת שבנק ישראל הוא צדיק הדור, הוא הסכים. שנייה, אני אומר את זה בשפה שלי, את יכולה למתן את הדברים שלי, אני לא מתכוון כל כך חריף. אתם הסכמתם לזה, בסדר. תודה רבה שהסכמתם, תקבלו פרס ישראל. עכשיו אנחנו מחוקקים את החוק, שכולם חשדו בי שאני לא הולך לחוקק את החוק הזה, שאני הולך לקבור אותו. בדיוק הפוך – אתם מתמהמהים. אני רוצה להתקדם ולסיים אותו מהר. זה דבר אחד. דבר שני, העו"ש הוא חל"צ, מדובר על חברה לתועלת הציבור. אמר יואל בריס שזה יהיה רישיון אחר. אז יהיה רישיון אחר, אל תכניסי את זה - - -
<יואל בריס:>
אם בכלל.
<היו"ר משה גפני:>
אם בכלל. אם בכלל – את זה אני אחליט. אני המחוקק, אם הוועדה תאשר את זה. חל"צ יהיה פה, עם או בלי ריבית. אם זה עו"ש או כרטיסי אשראי, יהיה רישיון מסוג אחר עם רגולציה מחמירה יתר, זה בסדר גמור. עכשיו אנחנו מדברים רק על דבר אחד – על מיליארד וחצי שקל, אם זה הסכום, אם מכאן ואילך הוא הופך להיות בנק, כן או לא. אני מבקש תגובה של הגמ"חים ופה אני מסיים.
<יובל שלהבת:>
אני אנסה לתמצת את זה. אנחנו חושבים שלא הייתה צריכה להיות הגבלה בכלל. אנחנו מבינים את הדאגה. אנחנו מבינים את זה שככל שהגודל גדול יותר אז הקריסה משפיעה יותר. ועדיין, להפוך דבר כזה למשהו שהוא כפוף לרגולציה בנקאית זאת שגיאה מחשבתית. זה סוג אחר של פעילות, זה סוג אחר של פיקוח. אני מזכיר שמלכתחילה הפיקוח הוא דרך זה שיש הלימות הון, שיש דרישות נזילות, וזה המקום הנכון שהיה צריך לעשות את זה. לדעתנו, הגיוני היה לקבוע בתוך החוק הזה שמעל היקף מסוים הדרישות יגדלו עוד יותר, תהיינה יותר דרישות, יהיו יותר דיווחים, יותר פיקוח, אבל לא להוציא את זה החוצה. אחרי שאמרתי את כל ההגדרה הזאת, אני אגיד כך – ישבנו לא מעט בוועדת בריס. הבנו שהנושא הזה הוא קריטי למשרד האוצר, לבנק ישראל ואולי לגופים נוספים. לאור זאת, אנחנו חושבים שכן אפשר לחיות עם הדבר הזה בתנאי שהוא יוגדל באופן משמעותי. כאן אני רוצה להגיד, מיליארד וחצי שקל זה לא קדוש. כמו שנאמר קודם, 1.3 מיליארד זה לא סכום גדול? אני רוצה לחשוב על ההשלכות ההפוכות של זה. נגיד שנקבע מיליארד וחצי וגוף יגיע לזה, מה אנחנו מכריחים אותו? לפצל את עצמו לשני גופים נפרדים שיהיו נפרדים לגמרי, אני לא מדבר על פיקציה, אני לא מדבר על רמאות, אלא ליצור גוף חדש ולבנות מערכת אחרת. האם זה יתרום ליציבות? אני לא חושב שזה יתרום יותר ליציבות. 
<יואל בריס:>
בוודאי שכן.
<יובל שלהבת:>
אני לא חושב שזה יגן על זה יותר טוב.

<לימור תוסייה כהן:>
זה מפצל את הסיכונים. 
<יובל שלהבת:>
לטעמנו הסכום היה צריך להיות בערך פי שלוש מהסכום הזה, כלומר, באזור הארבעה וחצי מיליארד שקל. עוד משפט אחד, אנחנו כן מקבלים את זה שברגע שחוצים את רף המיליארד וחצי שקל, רף הפיקוח בתוך החוק יכול וצריך לגדול, זה מקובל. המטרה של יציבות מקובלת על כולם, אבל זה צריך להיות בתוך החוק ולא על-ידי מעבר לבנק ישראל. 
<יואל בריס:>
שני דברים. קודם כל, הרעיון להגדיל את זה לארבעה וחצי מיליארד הוא לחלוטין לא בא בחשבון, אני חייב להגיד. אני לא יודע אפילו אם יש לי פנים להיכנס לשר האוצר ולהגיד עלתה בוועדה אפשרות של ארבעה וחצי מיליארד, מה דעתך? דבר שני, ברור שיש משמעות לפיצול של גוף, כי זה בדיוק מפצל את הסיכון. כל הבעיה בגוף שהוא גדול מדי - - -
<היו"ר משה גפני:>
יואל, בסדר. 

<יואל בריס:>
הדבר השלישי הוא שאנחנו מגיעים בדיוק – too big to fail - -
<היו"ר משה גפני:>
אבל הוא אמר משהו אחר. 
<יואל בריס:>
- - סליחה על הביטוי הלועזי, גדול מכדי להיכשל. איזה חשש יש לנו בבנקים?
<היו"ר משה גפני:>
יואל, הוא אמר משהו אחר, שאליו אתה לא מתייחס. לארבעה וחצי מיליארד אתה מתייחס, לנושא הזה של פיצול אתה מתייחס, לדבר אחד אתה לא מתייחס – האם אפשר לקבוע שבסכום הזה, או בסכום שנחליט עליו, עולה הרגולציה באופן דרמטי? זאת אומרת, אז הוא מקבל פיקוח אחר מהרגולטור, לא שהוא הופך להיות בנק. הופך להיות בנק – זה בסדר, חיסלנו את - - -
<יואל בריס:>
הוא לא הופך להיות - - -

<יובל שלהבת:>
אם אני יכול לומר עוד משפט אחד בכל זאת.
<היו"ר משה גפני:>
אתה יכול לחשוב על זה?

<יואל בריס:>
אני אגיד כבר, הוא לא הופך להיות בנק - -

<היו"ר משה גפני:>
בסדר, הוא הופך.

<יואל בריס:>
- - אבל הוא עובר לפיקוח של המפקח על הבנקים. אנחנו עברנו משברים במדינת ישראל גם של גופים פיננסיים וגם משברים עולמיים, וחלק מהסיבה שעברנו אותם יחסית בשלום היא כי יש לנו את היד הבוטחת והיציבה של בנק ישראל. אנחנו לא רוצים שבהקשר הזה יהיה גוף של למעלה ממיליארד, הוא יהיה גוף ריכוזי בתוך הגמ"חים. יהיה לו יתרון של ריכוזיות בגלל שהוא יהיה מפלצת כזאת גדולה, סליחה על הביטוי.
<היו"ר משה גפני:>
הוא לא יהיה מפלצת.
<יואל בריס:>
הוא יהיה גדול מדי מכדי להיכשל, מה שמשפיע על ניהול הסיכונים שלו. אם הוא שני מיליארד, אז הוא יודע שאם תהיה לו בעיה, הממשלה תהיה חייבת להזרים לו, אז הוא מנהל את הסיכונים שלו ברמה אחרת. כל הדברים האלה קורים ברגע שאתה נהיה גדול מדי, ולכן אם אתה גדול מדי, אנחנו לא אומרים לך תתפרק, אנחנו לא אומרים שאתה לא יכול, אנחנו אפילו לא אומרים לך שאתה בנק. אנחנו אומרים תבוא לפיקוח שאחראי על היציבות הכוללת של המערכת הפיננסית במדינת ישראל בהתאם לחוק בנק ישראל, וזה בנק ישראל.
<מיקי לוי (יש עתיד):>
השאלה אם אפשר להגדיל את גובה הסכום.
<חיים ילין (יש עתיד):>
אני רוצה להגיד משהו. לדעתי הוויכוח הזה הוא לפעמים שיח של חירשים. למה? כי מה שקובע זה לא המיליארד וחצי, ואנחנו כולנו יודעים את זה. כמות המלווים שיש בתוך המיליארד וחצי, וכמות הלווים שיש בתוך המיליארד וחצי, זה קובע את רמת הסיכון. ככל שיש יותר מלווים ויותר לווים, רמת הסיכון נמוכה מאוד כי השונות להחזר היא שונה לגמרי. לדעתי צריך לבנות פה את הפרמטר הזה. ברור לכם שאם יש לווה שלוקח 10% מהגמ"ח, רמת הסיכון של הגמ"ח הזה – אני לא אומר לכם מיליארד וחצי, אני אומר לכם חצי מיליארד לא יכול להיות. ולכן את המשחק הזה, שזה לא בנק, צריך לנסות לפתור. יכול להיות שתעלה לשני מיליארד, אבל כמות הלווים צריכה להיות כזאת שרמת הסיכון תרד.
<היו"ר משה גפני:>
רבותי, אנחנו, בעזרת ה', ממשיכים ביום רביעי הבא. יואל, אני מבקש גם מבנק ישראל, אני מבקש מכולם לחשוב על העניין הזה. יובל שלהבת העלה רעיונות. אני מכיר את המערכת הזאת, אפשר להתגבר עליה. אני רק מבקש ממך, אתה ראש הצוות. אני פונה דרכך לכל האנשים – גם לבנק ישראל, לאנשי האוצר ולכולם – אל תבואו עם קיבעון מחשבתי. אל תבואו ותגידו המשפט הזה לא מקובל עלי, אני לא יכול לחזור הביתה. אתה יכול לחזור הביתה. אתה שמעת, אתה יושב אתם, כפי שאמרת בתחילת הישיבה. לחשוב על פתרונות. הוא הציע כמה דברים.
<יואל בריס:>
אני חייב להגיד, אנחנו מגלים גמישות מחשבתית. סליחה שאני אומר על עצמי, אני כבר נערת גומי. זאת לא הבעיה. גם בדברים האלה יש גבולות שבהם אתה אומר יש הסכמה עקרונית - - -
<היו"ר משה גפני:>
מה דעתך שגם לי יש גבולות שאני מסכים? הרי אנחנו עושים פה דבר דרמטי שתהיה עלי ביקורת הרבה שנים. הגמ"חים עד היום עבדו בצורה שהם עבדו – לא היו הוצאות, לא היו משכורות, עשו טובות לאנשים. עכשיו זה נכנס לרגולציה. אני מכיר את הרגולציה של מדינת ישראל. אני לוקח על עצמי פי מיליון יותר ממה שאתה לוקח על עצמך, או מה שכולם לוקחים על עצמם. אני לוקח על עצמי חוק של גמ"חים שכשתהיה תקלה בעוד עשר שנים, יגידו זה גפני. תודה רבה, הישיבה נעולה. ביום רביעי הבא.
<הישיבה ננעלה בשעה 11:45.>

